text:
Ko en noddaaɓe tawegol humugol dewgal-Baaba en an maaki-ka suudu kawtal me’en Baaba en Ali, hiɗen haani eɓɓindanaade telen ka leere jowaɓo ka ɓaawo fanaa e juma aroowo fii yo en wallu kawtal me’en teddungal ngal weltagol fii on welo welo ɗon.
• Humugol dewgal hommbo ?
- Humugol dewgal geɗal makko on Ali,
• Kono Ali ko suka kecco haa jooni ko duuɓi noogay o mari saa’i resugol makko hewtaali taho!
- O heɓii duuɓi noogay wi’aa: hewtaali ka o resta ! Hino tawaa e nder tummbere cukaaku makko ka tawata doole makko ɓanndu yankeeje e hakkil yankooje ɗen fow timmii hino e nder ɗun ngorgu makko ngun.
Baaba en an ɓeyditi: Ɓaawo non ngurku ko ɓittay ɗun e memminay ɗun e nder ngurndan sifa ɗan ɗo’o, awa hino moƴƴani suka resugol law fii yo’o danndu hoore makko yanugol e yiite gollugol ko boni, wonkii ko weeɓitaniiki bone, wano ardi ka Alhgur’aana tedduɗo non:
﴿ وَمَا أُبْرِئُ نَفْسِي إِنَّ النَّفْسَ َلأمّارَةٌ بِالسُوءِ إِلاَّ مَا رَحِمَ رَبِّي إِنَّ رَبِّي غَفُورٌ رَحِيمٌ ﴾.
{Mi danndataa wonkii an kin, pellet wonkii ko weeɓitanii ki bone, si wonaa hara ko ko jooma an yaafii kon, pellet jooma an ko yaafotooɗo yurmeteeɗo}.
No mi nanirnoo fii waɗugol ko boni (jinaa) mi ɗenƴii, e sifa ɗi’i duuɓi ɗi mi jogii ɗo’o haray gooto e me’en fow hino hersi nde o nanirtee fii yiidugol e sonnaajo wonndeka on tigi hino yiɗi hino hatonnjini e mu’un, yewtugol fii ɗun maa nanugol fii ɗun.
Baaba en an tawi tinii hersa kan ka gite an ɓe maaki:
- E a hersu?
• Eyyo, yewtugol fii renndugol hino hersinii.
- E ɓiƴugol faale on kadi hino hersenii. Wonaa non woniri ?
• Ko non woniri.
- Kono ɗun ko faale tasakuyee yankeejo neɗɗo timmuɗo fow so’ay mo..Ɗun hino wa’i wa ñaamugol e yarugol e ko wonaa ɗun immorde e haajuuji ɓanndu luttuɗi ɗin.
Wano tawiri tuma kala hatonnjinuɗaa e ñaametee a ñaamay..wano tawiri si tawii a faalaama yarude a yaray. Ko wano non kadi si tawii a hatonnjinii e resude a resay.
• Kono Ali haa jooni ko suka ?
- Tuma go’o haray resugol hino waɗɗii e hoore neɗɗanke.
• Hiɗon maakude tuma go’o resugol hino waɗɗii.. ko waɗɗagol ka sari’a faandi ɗon ?
- Eyyo, hino waɗɗii resugol ka sari’a, si tawii neɗɗanke waawataa munñaade haɗugol hoore makko e waɗugol ko harminaa kon sabu ronkude resugol makko.
• Awa Ali hino suusi reedu fewndo o ƴetti nden feere resugol himo e nder fuɗɗoode ngurndan makko ?
- Himo suusi reedu pellet, ko fellituɗo, gila o so’i haaju o yi’i sukaaɓe suddiiɓe wonuɓe yeeso makko ɓen o faami e hoore rentaare ɗoftiiɗo wonnde tabital makko ngal wonii weeɓitanii ngal lancagol, hay hino gasa laawagol.
Ko e nder ɗun e hoore hersa e kulol e ɓitteende Ali tawi bee yewta baaba en makko faale makko on fii resugol fii yo’o laɓɓin diina makko kan ko o gollirɗo konngol Nelaaɗo meeɗen (s a w):
من تزوج فقد أحرزنصف دينه فليتق الله في النصف الآخر.
{Kala resuɗo haray o laɓɓinii feccere diina makko kan yo’o hulu Allaahu e nder feccere luttunde nden}.
Baaba en an maaki ɗun ɓe watti ɗon:
Resugol ko huunde yiɗaande ka Allaahu seniiɗo on, ko konngol joomiraaɗo seniiɗo on ka nder deftere makko teddunde:
﴿ وَمِنْ آيَاتِهِ أَنْ خَلَقَ لَكُمْ مِنْ أَنْفُسِكُمْ أَزْوَاجاً لِتَسْكُنُواْ إِلَيْهَا وَجَعَلَ بَيْنَكُمْ مَوَدَةً وَرَحْمَةً ﴾ .
{Hino e aayeeje makko ɗen waɗangol on immorde e hoore mo’on sonnaaɓe fii yo on hoɗu e maɓɓe, o waɗi hakkunde mo’on giggol e yurmeende}.
﴿ هُوَ الَّذِي خَلَقَكُمْ مِنْ نَفْسٍ وَاحِدَةٍ وَجَعَلَ مِنْهَا زَوْجَهَا لِيَسْكُنَ إِلَيْهَا﴾.
{ Ko kanko woni taguɗo on e wonkii wooti o waɗi e makki}.
Imaamu Baaghiri fillike e maama soro maɓɓe Nelaaɗo Allaahu on (s a w)konngol maɓɓe ngol:
ما بني بناء في الإسلام أحبّ إلى الله عزّوجل من التزويج.
{Maadi mahaaka e nder lislaamu yiɗaandi ka Allaahu seniiɗo on ɓuri resingol} ɓe maaki: تزوجوا وزّوجوا {resee resinon}.
Defte hadiise ɗen egganii en wonnde fillaama e Imaamu Ali ( a s) wonnde ɓe maakii:
تزوجوا فإنّ التزويج سنة رسول الله فإنّه كان يقول : من كان يحبّ أن يتبع سنتي فإنّ سنتّي التزويج.
{Resee anndee resugol ko sunna Nelaaɗo Allaahu, anndee hiɓe maakaynoo: Kala faalaaɗo jokkude sunna an on anndee sunna on ko resingol}.
Jantaama wonnde ɓe fillike e baaba en maɓɓe imaamu Baaghiri (a s) wonnde ɓe maakii:
ما أحب أن لي الدنيا وما فيها وأنى بت ليلة وليست لي زوجة.
{Mi yiɗaa nde mi heɓata aduna on e ko woni e nder makko kon e wonnde mi waalii jemma gooto mi maraa sonnaajo}.
Fillaama e imaamu Kazim (a s) wonnde ɓe maakii:
ثلاثة يستظلون بظل الله يوم القيامة يوم لا ظلّ إلاّ ظله : رجل زوّج أخاه المسلم, أو أخدمه, أو كتم له سرً.
{Yimɓe tato ɗuworoyay ɗowdi arsi Allaahu on ñannde darngal ñannde tawi ɗowdi alaa si wonaa ɗowdi makko ndin: Gorko resinɗo siɗɗo mu’un julɗo, maa wallimo, maa suuɗani mo gunndoo}.
Hino ton hara wonaa ɗe’e hadiiseeje ɗo’o joopotooɗe fii yiɗeede resugol, e añugol anngal resugol gorko e suddiiɗo.
• Wi’uɗon gorko e suddiiɗo? Suddiiɗo!!
- Eyyo, anngal resugol hino añaanaa suddiiɗo woo gorko woo, hadiiseeje hino woodi rerɗinɗe sonnaajo e reseede...
Fillaama e imaamu Abii Abdillaahi (a s) wonnde ɓe maakii:
نهى رسول الله (ص) النساء أن يتبتّلن ويعطّلن أنفسهم من الأزواج.
{Nelaaɗo Allaahu on haɗiino sonnaaɓe ɓen nde ɓe haɗata hoore maɓɓe reseede}.
Ko wattii e ɗun hino ton hadiiseeje tinndinayɗe e yaccagol resingol suka suddiiɗo e ronkugol nennugol resingol mo ngol, fillaama e Annabiijo on (s a w) wonnde ɓe maakii:
من بركة المرأة سرعة تزويجها.
{Hino jeyaa e barki sonnaajo yaccagol reseede makko}.
• Awa resugol law ngol hino moƴƴi, Kono baaba en coggu jonnbugol ngol hino satti, ko honto suka heɓata ɗen jawle ɗon fow fii yo’o resu, resugol hino faalaa, hino faalaa.
Lislaamu on hino noddi ɗuytugol nafakka dewal on.
• Ɗuytugol nafakka dewal ngal ?
- Eyyo, lislaamu hino ɗaɓɓi ɗuytugol nafakka dewal ngal.
• Teŋeeji ɗin hino satti ko heewi e yimɓe ɓen hino wullitoo ɗun ?
- Hino yiɗaa fanɗingol teŋe on, ɗuɗɗingol mo hino añaa.
• Ko honɗun wi’uɗon ? ɗuɗɗingol teŋe on hino añaa?!
- Ko non woniri hino añaa, hino yiɗaa fanɗingol mo (teŋe on) fillaama e Nelaaɗo Allaahu on (s a w) wonnde ɓe maakii:
{..ko ɓuri moƴƴude e sonnaaɓe mofte an ɗen.. ko ɓen ɓuruɓe fanɗude teŋe}.
Fillaama e imaamu Baaghiri (a s) wonnde ɓe maakii: {ɓe yewtii fii satteende ka baaba en an, ɓe maaki: Si tawii ko satteende suka sudduuɗo ko ɗuuɗugol teŋe makko on e ronkugol jibinnde}.
Arii e fillayeeji tedduɗi ɗin:
من بركة المرأة قلة مهرها, ومن شؤوها كثرة مهرها.
{Hino jeyaa e barki sonnaajo fanɗugol teŋe makko on, hino jeyaa e satteende makko ɗuuɗugol teŋe makko on}.
Baaba en an maaki ɗun ɓe miijitii seeɗa ɓe maaki ko ɓe semmbinirɓe maaku maɓɓe on:
Nelaaɗo Allaahu on (s a w) resiniino geɗal maɓɓe on neene Faatimatu Zahraa’ (a s) Imaamu Ali Ibnu Abii Taalibi ( a s) e teŋe fanɗuɗo..
Imaamu Saadighi (a s) ɓe maaki:
{Nelaaɗo Allaahu on resiniriino Seyyina Alliya dolloke maɓɓe njanndi on (teŋe)}.
Imaamu Abuu Jaafara (a s) fillike wonnde danki neene Faatimatu Zahra (a s) ɓe maaki:
{Hari danki Faatima kin ko guril baalii ɓe fontayno ngil ɓe weƴƴita ko ɗon ɓe ɗaanotonoo kamɓe imaamu Ali (a s)}.
Mi wi’i baaba en an: Ella on ko ɓay suka on haray maraa ko nafka si tawii o resii, maa wi’en wonnde ko hulugol tampere nden ɓaawo resugol ngol? Ko kulol lorra kan? Ko kolol wata o ronku heɓude ko’o jonna ɓeynguure makko nden ?
Baaba en an maaki: Allaalu seniiɗo on hino wi’a ka nder deftere makko teddunde:
﴿ وَانْكِحُواْ الْأَيَامَى مِنْكُمْ وَالصَّالِحِينَ مِن عِبَادِكُمْ وَإِمَائِكُمْ إِنْ يَكُونُواْ فُقَرَاءَ يُغْنِهِمُ الَّلهُ مِنْ فَضْلِهِ وَالَّلهُ وَاسِعٌ عَلِيمٌ ﴾ .
{Resinee alyatiimaaɓe ɓen e mo’on, e jiyaaɓe ɓen e mo’on e moƴƴuɓe ɓen, e horɓe mo’on ɓen, si tawii wonii ko ɓe waasuɓe Allaahu on alɗinayɓe e ɓural makko, Allaahu on ko yaajuɗo dokkal ko annduɗo (ko hommbo hanndi e dokkal).
Imaamu Saadighi (a s) watti e hoore o’o aaya ɗo wano filloraa e maɓɓe non: {kala saliiɗo resude kulol lorra haray o jikkii Allaahu on bonnde joomiraaɗo seniiɗo on hino wi’a: Si tawii ko ɓe waasuɓe Allaahu on alɗinirayɓe ɓural makko ngal}.
Mi wi’i: Jooma jawdi en e jogiiɓe nokkeeli toowuɗi e nder jamaa on hino wi’a ka raɓɓinɗinaade:
Wonnde ɓe resintaa suka suddiiɗo on si wonaa gorko jogiiɗo jawdi nanondirɗo, si tawii non mo o faalaa on lanndaaki-wonnde kala yimɓe go’o hino lanndaade-jiwo on heddoo ɗon hara resaaka.
- Baaba en an maaki: Accu mi addane feere lislaamu nden e gorko haanuɗo e nder ɓataake fillaaɗe immorde e imaamu Baaghiri (a s) e jaabawol maɓɓe ngol e fii ɗun. Filaama wonnde Ali Bun Saabat winndaniino imaamu on kaydi himo lanndoo fii jiwɓe makko ɓen wonnde o heɓaali hay e gooto nanndo makko, imaamu on (a s w) winndanimo jaabii mo:
{Mi faamii ko yewtuɗaa fii jiwɓe ma’a ɓen e wonnde a heɓaali hay e gooto mo yerondirɗaa wata ndaaru ɗun yo Allaahu on yurmema.
Anndu wonnde Nelaaɗo Allaahu on maakii: Si tawii neɗɗo mo needi mu’un e diina mu’un welata on lanndike resinee mo, si tawii on waɗaali ɗun fitina e bone heewuɗo waɗay ka nder leydi}.
Baaba en an accimmi e nder nde’e toɓɓere ɗo’o miɗo muti e nder miijooji an, miɗo miijitoo aadaaji lorrayɗi bakondirɗi e nder jamaanuuji bonuɗi, ɗun lanni mutude e nder ngu’u jamaanu me’en.
Lislaamu hino noddi e ɗuytugol nafakkaaji resugol ngol, finaa tawaaji ɗin hino lunndaade lislaamu on.
Lislaamu on hino noddude ɗuytugol teŋeeji ɗin, finaa tawaa on hino lunndaade ɗun.
Lislaamu on hino wi’ude resee wata on hulu tammpere, enen hiɗen lunndaade ɗun.
Lislaamu on hino waɗude njikku moƴƴu e diina peesirgal fii resugol, jamaa on hino waɗude peesirɗe go’o, hino gasa hara fuɗɗoode majje on ko dartagol e kippoodiiji kippoodiiji hakkunde jamaa on.
• No alansaraa on yonirnoo min e baaba en an men yahi ka suudu kawtal amen baaba en Ali ka dewgal ngal wonaa humeede ɗon.
Mi yewtay on fii humugol dewgal Alii ngal wano mi yi’iri non.
Salon maɓɓe on hari hino heewi tew noddaaɓe conci laabaaɗi heewete gite ɗen ka yeƴƴitorɗaa woo, welo welo hino heewi tew gite yimɓe ɓen, ndayguuji ɗin hino jalbini salon on fow, tawi junnganɗe piindi ndaneeri hino e salon on cenɗe ɗen fow.
Ali resuɗo on hino jooɗii ka binnde salon, ka binnde dammbugal nderndewal, seyyiduujo karamokoojo hino toolii takko makko, diina kan hino feeñi ka yeeso makko.
Salon on hino deƴƴi lew, on tuma karamokoojo on immii yewti e konngol toowungol himo yewtude suka jiwo wonuɗo ka nder suudu on ɓaawo o janngii yoga e aayeeje e hadiiseeji tedduɗi: Ko an yo Faatimatu hiɗa yiɗi yomi wonu wakiilu ma’a, nde mi resinaymaa o’o suka ɗo’o Ali geɗal Muhammadu e hoore teŋe mo emmbere mu’un woni mbuuɗi teemeɗɗe jowi laaɓuɗi, si tawii a newnii wi’u: (Ko’a wkiilu an).
Suka debbo on jaabii e hito fanɗungo, e hoore karahan nanirtaa, o wi’i: Mi waɗiima wakiilu.
No o wi’irnoo: (Mi waɗiima wakiilu), karamokoojo on jaɓi wonugol wakiilu on, jamaa on fow sintiri ka nder suudu.
Fow moosi, karamokoojo on fewti suka wonuɗo e resude on Ali o wi’i mo: Mi resinii ma wakiilu an on Faatima geɗal moodi Ahmadu on e hoore teŋe mo emmbere mu’un woni mbuuɗi teemeɗɗe jowi, suka resuɗo on jaabii kisan: Mi jaɓii resineede nden.
• Ko fii honɗun teŋe fanɗuɗo waɗantee ?
- Ko ɗun woni teŋe on mo sunna Nelaaɗo Allaahu on (s a w) waɗani sonnaaɓe gomɗimɓe ɓen teemeɗɗe jowi Dirhamu kaalisi ɗun ko wano yiiruɗaa non.
• Mi wi’i baaba en an: Enee oo jommbajjo Fatima himo waawi resinde hoore makko hara wonaa e laawol o’o karamokoojo?
Ɓe maaki: gorko on e sonnaajo on hino waawi humannde dewgal ngal hoore maɓɓe hara wonaa goɗɗo ɓe rewi, gooto kala e maɓɓe hino waawi halfinnde goɗɗo ko lontoomo ka humugol dewgal.
• Ko honno ɗun woniri ?
- Si tawii suka suddiiɗo on wi’ii e misal: (Mi resiniima hoore an) gorko on wi’a kisan (Mi jaɓii resineede nden) o wi’ataa (mi jaɓii dewgal ngal). Ɗun ɗo’o ko si tawii dewgal ngal ko dewgal duumii ngal.
• Enee dewgal hino ton ngal duumaaki ?
- Eyyo, hino ton dewgal waghintinaa ngal waɗirayngal sabu dummune ɗen e teŋe on, dummunne on hino anndoroo ñalaande maa lewru maa hitaande maa ko nanndi e mu’un ko tawata ɓeydotaako e ngurndan goɗɗo e maɓɓe ko ɓuri heewude kon, hino daganiiɓe ɓe ɗiɗo non-wano woniri ka dewgal duumiingal-humangol hoore maɓɓe dewgal ngal maa halfingol lontotooɗo ɓe e mu’un, si tawii ɓe humanii dewgal ngal hoore maɓɓe sonnaajo on wi’ii gorko on e piyude e misal: (zawwajtuka nafsii muddatu sanatin bi diinaarin) Mi resiniima hoore an emmbere hitaande e hoore teŋe mbuuɗu gooto) gorko on wi’a kisan: (ghabiltu tazwiija) mi jaɓii resineede nden, haray dewgal ngal hino selli.
• Si tawii ɗun timmii ?
Si tawii ɗun timmii, suddiiɗo on wonay sonnaajo makko, hara himo daganii moodi makko, ko aldaa e ronindirgol hakkunde maɓɓe, waɗɗaaki e gorko on nafkugol sonnaajo on, wonaa kadi waalugol ka makko.
Si tawii dummunne fottooɗe ɗen lannii haray o harma-nii mo, si tawii non ko ka dewgal duumii ngal haray sonnaajo on hino daganii mo haa aduna lanna fannii o seedaali e makko.
Humugol dewgal hino mari sartiiji:
• Ko honɗi woni ɗin ?
- Konnguɗi ɗiɗi wowlugol ngol e jaɓugol ngol, welondirgol ngol maa fottugol tun yonataa, foti ko ka dewgal duumiingal foti wonaa ka duumiingal, wano tawiri kadi winndugol yonataa ko aldaa e konngol. A janngii jooni tafoodi humugol dewgal ngal e nder ko feƴƴi kon.
2-Faandagol sinncugol ngol ka waɗugol tafoodi ndin, ko woni ɗun ko nde gorko on e suddiiɗo on faandotoo waɗugol dewgal ngal, suddiiɗo on faandoo ka konngol makko: (zawwajtuka nafsii) (mi resiniima hoore an) wonugol mo sonnaajo makko, ko wano non gorko on kadi faandorta ka konngol makko: (ghabiltu-tazwiij) (mi jaɓii resineede nden) jaɓugol wonugol moodi makko ko wano non kadi si tawii ko halfinaaɓe lonntagol gorko on e debbo on.
3-Welondirgol gorko on e suddiiɗo on. Ko himmi e ɗun ko jaɓugol maɓɓe ngol ka ɓernde ɓe ɗiɗo non.
• Tuma go’o sonnaajo hino waawi jaɓude kono hara himo hersi ?
- Faale makko on ka ɓernde yonay, ko o hersata kon lorrataa few.
4-Toɗɗagol gorko on e suddiiɗo on ka tawata gooto kala e maɓɓe anndoray e oya innde nden maa sifa on maa joopannde nden, humugol dewgal ngal sellataa si gorko wi’ii gorko go’o: Mi resiniima gooto e ɓe’e sukaaɓe an jiwɓe ɗo’o hara o toɗɗaaki gooto e maɓɓe.
5-[Humugol dewgal ngal ka haala aarabu si tawii hino newii].
• Si tawii non ɗun newaaki ?
- Haalaaji luttuɗi faaminayɗi resugol ɗin yonay, maa ɓe halfina waawuɗo haala aarabu kan, walfinaaɗo on waɗa ka haala aarabu.
6-Hellifeede e marugol hakkil fii humoowo dewgal ngal.
Baaba en an ɓeyditi:
Si tawii ɗi’i sartiiji ɗo’o timmii haray finnde nden sellii sonnaajo on daganike moodi mu’un ɓaawo humugol dewgal ngal.
• Kisan, hay peera on waɗaaka ?
- Eyyo, finnde nden daginay gorko on ɓeyngu makko.
Kono ko adii ɗun hiɗa haani faamude wonnde sellugol dewgal suddiiɗo yottiiɗo kellefuyee jiwo hino yowitii e duŋayee baaba en makko maa soro makko ka baaba[hay si tawii ko kanko fawtii hoore makko].
• Mo wonaa jiwo non ?
- Himo waawi ndaarannde hoore makko fii resegol mo ngol ɓen.
• Si tawii gorko resii suddiiɗo e tippude wonnde ko’o jiwo, ɓaawo resugol mo ngol ɓannganii mo wonnde wonaa non woniri ?
- Himo waawi firtude dewgal ngal.
• Si tawii non o firtali ?
- On tuma himo waawi ɗuytude coggu teŋe makko on yeru emmbere wonunde hakkunde tege jiwo e mo wonaa jiwo.
• Enee gorko hino waawi jommbude kala suddiiɗo mo’o faalaa ?
- Himo waawi jommbude si wonaa sonnaaɓe harmamɓe mo resugol.
Hino jeyaa e ɓen sonnaaɓe :
1-Yamma makko e pati makko e baaba en makko.
2-Ɓiɗɗo makko jiwo e ɓiɓɓe jiwɓe ɓiɗɗo makko korko.
3-Banndiraawo makko e ɓiɓɓe mu’un rewɓe ɓen e ɓiɓɓe ɓen ɗon rewɓe ɓen.
4-Ɓiɓɓe rewɓe kotiraaɓe makko ɓen maa minñiraaɓe makko ɓen.
5-Yaayiraaɓe makko ɓen e neeniraaɓe makko ɓen (foti ko minñiraaɓe yumma makko maa ko jaajiraaɓe maɓɓe).
6-Neene ɓeyngu makko patiraaɓe makko ɓen ka neene e ka baaba, hay si tawii o naatidaali e ɓeyngu makko.
7-Suka suddiiɗo ɓeyngu makko mo’o naatidi e mu’un.
8-Sonnaajo baaba en makko e soro makko.
9-Sonnaajo ɓiɗɗo makko e taaniraawo makko.
10-Miñan maa jaaja ɓeyngu makko fannii himo wonndi e ɓeyngu makko, ɓaawo hawtindirgol neene goo-tooɓe ɗiɗo dagaaki.
• Si tawii ɓeyngu makko maayii, hino daganiimo resugol miñan makko ?
- Ko non woniri ɗun hino daganii mo.
11-Yumma makko ka muynugol (muyninɗo mo on) e ɓiɓɓe makko suddiiɓe ɓen e ko wonaa ɓeeɗo immorde e harmirɓe dammbe ɓaawo kala ko harmiri sabu dammbe hino harmiri sabu muynugol.
Ɗun ɗo’o daganaaki baaba en muynoowo on resugol ɓiɓɓe muyninoowo on tigi [wonaa kadi ɓiɓɓe gorko mo boobo on yari ɓiraaɗan e mu’un e ɓe boobo on kafi ɓiraaɗan ɓen] e wonnde le wonaa kala muyningol addata harmingol ko woni ko bee sartiiji timma:
a) Nde tawata muynugol ngol ko ka enɗi, wonaa e laawol go’o, ɓiraaɗan sonnaajo alaa batte harmingol si boobo on ko muynirɗe moƴƴinaaɗe ɗen.
b) Hara duuɓi muynoowo on feƴƴaali duuɓi ɗiɗi, si tawii o muynii maa o timminii muynugol ngol ɓaawo ɗun haray alaa batte.
c) Hottagol muynan ɗan emmbere (ka ɓanndu ndun ɓeydotoo ƴi’e ɗen tiiɗa) si tawii sikkitaama nde tawata ɗun waɗii, haray muynugol (jemma e ñallorma) yonay maa (muynanɗe sappo e jowi) si tawii on tigi fellitaali ronkude heɓagol batte e (ka ɓanndu ndun ɓeydotoo ƴi’e ɗen tiiɗa) on tuma on tigi gollitiray ihtiyaatu on.
Hino maandinaa ka eɓɓoore jamaanu yankoore-jemma e ñalorma-nde tawata ko muynugol ngol, ko ɗun woni ñaametee boobo on ka tawata tuma o faalaa woo o muynay. Si tawii o haɗaama e saa’i go’o maa hara o ñaamii goɗɗun go’o maa ɓiraaɗan e muyninayɗo go’o ɗun ɗon battintaa [hino sartinaa yo taw muynoowo on ka dummune arano ko weelaaɗo fii yo’o muynu moƴƴa hara ka lannoode himo ɗonɗiti].
Hino tawaa ka emmbere ɗuuɗaal yankoore -muynanɗe sappo e jowi-jokkondirgol muynanɗe ɗen, nde tawata muynannde e sonnaajo go’o ukkaaki hakkunde majje e nde tawata muynannde bee hino timmi, yo taw muynoowo on hino weelaa o muyna haa o haara.
Hino ton ñaawooje hertiiɗe fii muynugol defte fighiha ɗen hino yanñi fii ɗun, hiɗa waawi yiltitaade e majje si tawii hiɗa faalaa ɓeydaade.
• Si tawii goɗɗo resii emmbere sartiiji ɗi sari’a lislaamu on wallini ɗin ?
- Haray ɓeyngu makko daganike mo wano mi wi’irmaa non, kanko sonnaajo on kadi himo haani ɗoftaade moodi makko hara o salanaaki mo si wonaa hara ko nganto sari’a yankewo, wano tawiri hino harmani sonnaajo resaaɗo dewgal duumiingal yaltugol ka suudu makko si wonaa e duŋayee moodi makko.
E banŋe go’o hino waɗɗii gorko on nafkugol ɓeyngu makko mo’o resi dewgal duumiingal, gila e ñaametee e hoɗo e conci ko holnata ngurndan makko ɗan.
Wano tawiri daganaaki mo ronkugol yiidugol e ɓeyngu makko ko ɓuri lebbi nayi si tawii ko jiwo si wonaa hara himo yiɗi, maa hara nganto jaɓaango hino woodi wono lorra maa ɓitteende.
• Si tawii gorko on nafkaali ɓeyngu makko no haaniri non ?
- Haray nafkugol mo wonii ñamaande e hoore makko. Si tawii o jaɓaali haray hino daganii sonnaajo on ƴettugol e jawdi makko ndin hara o lanndaaki mo.
Miɗo ɓeydannde ma yoga e ñaawooje himmuɗe e nder ɗe’e toɓɓe arayɗe ɗo’o.
1-Ndaarugol awra goɗɗo hino harmi foti ko gorko foti ko suddiiɗo [hay si tawii ko paykun senndindir kun]si wonaa hakkunde gorko e ɓeyngu mu’un.
2-Hino harmani gorko janano ndaarugol ɓanndu e sukundu sonnaajo janano, si wonaa yeeso ngol e newe ɗen, ɗin ɗon ɗiɗi hino daganiimo ndaarugol hara wonaa e dakmitaare, wano tawiri hino harmani sonnaajo ndaarugol ɓanndu gorko janano e nder ko tawata hinaa wowtaa ɗun ronkeede suuɗeede wano hoore nden e juuɗe ɗen e teppe ɗen, ɗun ɗo’o hino dagii ndaarugol e ɓanndu makko ndun ko aldaa e dakmitaare.
3-Korko hino waawi ndaarude e ɓanndu gorko ɗimmo makko ko aldaa e dakmitaare, suddiiɗo kadi hino waawi ndaarude ɓanndu suddiiɗo ɗimmo makko ko aldaa e dakmitaare, sonnaajo hino waawi ndaarude ɓanndu gorko mo tawi hino harmani resugol mo ko aldaa e dakmitaare si wonaa awra on e nder ko jantaa kon fow.
Ko e hoore ɗun, hino daganii gorko ndaarugol ɓanndu yumma makko maa banndiraawo makko maa yaaye makko maa neeniraawo makko e ɓiɗɗo siɗɗo makko (kotoo makko maa miñan makko) e ɓiɗɗo banndiraawo makko e ɓiɗɗo kaawu makko e ɓiɗɗo yaaye makko.
• Ɓeyngu kotoo makko e ɓiɗɗo bappa makko e ɓiɗɗo yaaye makko e ɓiɗɗo kaawu makko e ɓiɗɗo neeniraawo makko ?
- Wonaa non woniri..dagantaako mo ndaarugol ɓe ko ɓe jananɓe e makko.
Baaba en an maaki ɗun ɓe ɓeyditi:
4-Hino waɗɗii sonnaajo nde o suuɗata sukundu makko ndun e ɓanndu makko ndun e kala ko dagaaki e makko ndaarugol kon immorde e worɓe janamɓe [hay paykun senndidir kun si tawii ɗun adday memmingol sahawu makko on] yeeso ngon e newe ɗen ɗun sonnaajo hino waawi fenñinannde ɗun yeeso worɓe janamɓe ɓen si tawii o hulalaa yunugole ko harmi hara kadi fenñingol ngol wonaa luɓugol gorko on e ko harmi si woanaa ɗun haray fenñingol ngol hino harmi e mbaadiiji ɗin ɗiɗi non.
5-Gorko hino waawi ndaarude ko aldaa e sahawu e rewɓe heeferɓe ɓen e ndaarugol rewɓe ɓe wattotaako conci ɓen ɓe accataa ɓoorugol ɓalli maɓɓe ɗin e cukuli maɓɓe ɗin si tawii ɓe haɗaama ɗun, ɓaawo sifa ɓen ɗon yamirgol ko moƴƴi haɗa ko añaa nafataa.
6- Si tawii gorko faalaama resude suddiiɗo o suɓike mo fii ngurdan makko ɗan haray hino daganii mo ndaarugol ɓandu makko ndun wano yeeso makko ngon sukundu makko ndun e daande makko nden e newe makko ɗen e belenji makko ɗin ko aldaa e sahawu.
• Ko adii humugol dewngal ngal daganii mo ndaarugol mo kaa ko ɓaawo humugol dewgal ngal ?
- Himo waawi ndaarude mo yewtida e makko ko adii dewgal ngal humeede, hay ko adii o toraade mo fii yo’o yi’an hoore makko ngari makko kin si’o lanndoo resugol.
7- Ñawndoowo hino waawi ndaarude ɓanndu suddiiɗo, e meemugol ɓanndu ndun, si tawii ñawndugol ngol ko bee o meema maa o ndaara-ɓanndu ndun- ɗun ɗon ko si tawii wonii sonnaajo on waawataa ñawndaade si wonaa ka ñawndoowo gorko, si tawii ñawndoowo suddiiɗo hino woodi haray hino waɗɗii mo yahugol ñawndowoo ka ñawndoowo suddiiɗo haray haananaa mo yahugol ñawndoyoo ka ñawndoowo gorko on.
8- Gorko julɗo hino waawi resude sonnaajo mi yimɓe deftere ɓen[1] ko mi faandii wi’ugol e ɗun ko debbo annasaara yankeejo maa al yahuudi yankeejo si tawii ko dewgal waghintinaa ngal.
• Kono on sonnaajo ɗon wonaa julɗo wonaa gomɗinɗo o fiɓaa dagagol dewgal waghitinaa ngal ?
- Fii kala ɗun hino sella resugol mo dewal waghintinaa ngal.
9-Daganaaki gorko resugol ko ɓuri suddiiɓe nayo dewgal duumiingal himo mari hagghee seedugol e sonnaa-ɓe makko ɓen tuma kala o faalaa.
• On yewtaali lan fii cergal.
Mi yewtete fii maggal.
- Miɗo saati maa yewtude fii maggal e nder yewtere meeɗen aroore nden si tawii Allaahu on jamii, saa’i me’en on hino fanɗi jooni.
• Moƴƴi, accen haa yewtere me’en aroore nden, si Allaahu on jamii, yewtere fii cergal nden.
* * * * * *
[1] -Kretiyenjo maa katolikjo.


c: text/html

text:
Daartol ngol ina juuti sanne, ɗum waawaa heƴde e ñalawma gooto. Kono tan, ma en eto waɗde heen ko mbaaw-ɗen. So ɗum ɓennii, hade men naatande daartol Ibraahiima tigi-rigi ngol, alaa e sago puɗɗoro-ɗen nguurndam Namruuja Bun Kinaan sibu o jibinaa ko e les njiimaandi laamu mum.
En ngardiino e winndannde hee haa ɗoo : “Nde Ibraahiima yalti boowal tawi o tolniima e ɓiɗɗo jahroowo e duuɓi sappo e ɗiɗi. nde o yalti ndee, o anndaa galle maɓɓe, ko Jibiriil (MKWM) oo, holli mo galle oo. O tawi ɗoon yumma makko e Baaba makko ina njooɗii, nde ɓe njiyi mo tan ɓe keɓtini mo, kamɓe fof ɓe maɓɓii e makko…”
Njokken
Ndeen yehii ha jamma ari o hooynii dow Asamaan o yiyi lewru e koode, o wiyi ko ɗumɗoo woni joomi am nde ɗum wirnii gite makko kadi o wiyi: “mi nattii faamde ɗumɗoo”, o ruttoo kadi e fiɓnde makko. Hankadi o yiɗi tan ko anndude hol ko woni Alla ? Caggal ɗuum hono no Alla wiyiri : “nde o yiyi lewru ina ummoo, o wiyi ko ɗumɗoo woni joomi am ? Nde ɗum wirnii kadi o anndi, ko ɗum tagoore”. Ɗum woni ko to simoore, An-aama, kaawise : 78. Ndeen o yiyii naange ina ummoo o wiyi : “ko ɗumɗoo woni joomi am, ko ɗumɗoo ɓuri mawnude, ɗumɗoo ɓuri mawnude!” Firti ko kañum ɓuri mawnude e koode ɗee. Nde naange ngee muti, o wiyi ɗee geɗe fof alaa ko mbaawi feewnude hay huunde ngam ɗe mbaawaa wonde deweteeɗo. Ko ndeen o wiyi, e nder Ɓuraana “so tawii a feewnaani mi to joomi am, mi annda mi laatiima e majjuɓe” . Ɗum woni ko to simoore, An-aama : kaawise 77. So ɓennii o woni e wullude o mo wiya : “deweteeɗo alaa so wonaa Alla gooto mo alaa denndidiiɗo, eehey mon leñol am “miin mbiɗo woɗɗitii e ɗum ko ndenndinton, miin mi huccitinii hoor-am e mo nganndu-ɗaa ko kañum jeyi asamanuuji e leyɗeele, ceniiɗo mi wonaa ummiiɗo e renndinooɓe”. Simoore an-aam : kaawise 78.
Caɗeele naamnde
Caggal nde Ibraahiima yettii galle mum en, o yiyondiri e jinnaɓe makko. Caggal ɗuum o naamndi yummakko o wiyi : “holi joome ?” Yummakko wiyi mo Baaba maa. O wiyi : “baabam ne holi Joomum ? Yummakko wiyi mo Namruuja. O wiyi Namruuja ne holi joomum ?” Ɓe kaɗi mo haalde ɗuum, ɓe ngaynaani tan, haa o wiyi : “deweteeɗo alaa so wonaa Alla, ko oon woni joomi am, woni joom huunde fof”. Caggal ɗeen ɗoon kelme, Innde Alla yummakko e baaba makko fof ngoni e woyde ngam kulol bone ummoraade e Namruuja. O wiyi ɓe : “hoto kulanee kam ngam makko, miin ngon-mi ko e ndeenka deennooɗo mi ko mi cukalel, ko oon kadi reenata mi haa mi mawna”. E nder ɗuum Baaba makko woni e ɓaaƴde mo mbele o mo deƴƴa, kono ɗum wayi Ibraahiima kono bula wayi Nooro nih. Alla e kulol Baaba makko ummii yehi to Namruuja o wiyi ɗum : “cukalel ngel nananno-ɗaa ina jogori jibineede ngel, ngel jibinaama, ko o ɓiyam, kono o jibinaaka e nder galle am, ngel jibinaa ko bannge goɗɗo. Mi tinaani mi mataani haa ngel naati galle am, o woni e halande mi ko mi anndaa. Jooni noon, no njiɗ-ɗaa fof mbaɗaa mo. Ko ngam mbaasaa felde mi caggal ɗumɗoo.”
Namruuja wiyi: ngaddanee kam mo. Ɓe njehi ɓe nanngi mo, ɓe ngaddani mo Ibraahiima e yeeso Namruuja. Ndeen Namruuja yiyii mo tan heɓtini mo, anndi o wonaa hoore mehre. Namruuja wiyi ɓe : uddoyee mo nder kasoo haa weeta.
Ndeen yehii haa weetii, Namruuja woni e ñaantude jooɗorde batu mum, darni konuuji mum ha ɗi ndarii, o wiyi ɓe : “ngaddanee kam Ibraahiim”. Ɓe ngaddani mo Ibraahiim. Ndeen Ibraahiima arii haa yeettiima, woni e ndaarde yeeso e caggal, bannge ñaamo e bannge nano, o wiyi : “eehey mon banndiraaɓe, onon kam, ko ndewaton ? E konngol Alla toowɗo oo “o dursitii e dow maɓɓe fiyaaku Ibraahiim tuma nde wiyi baaba mum e leñol mum hol ko dewaton” . Simoore yimooɓe: kaawise, 69,70.
Namruuja wiyi: “eehey maa Ibrahiima, naat e diine am hee, miin mi wonaa bolle puuyɗe, miin oo, ko miin tag maa, ko miin arsogin maa”. Ibraahiima wiyi mo : “a fenii aan Naruuja. E konngol Alla toowɗo oo, oon tagɗo mi, ko oon feewnata mi, ko oon kadi ñamminta mi, yarnata mi”. Simoore yimooɓe : kaawise:78, 79. Ndeen Ibraahim fennii Namruuja tan, yimɓe fof mugaa giɗli Ibraahiim naati ɓerɗe maɓɓe, ngam Ibraahiim welde haala e moƴƴude ŋari. Namruuja e hoore mum mugaa wayi no kersuɗo nii. Ndeen ɗum ɓennii, Namruuja noddi Baaba mum Ibraahiima o wiyi: “nanngu ɓiye oo, nehto-ɗaa mo ngam o anndaa ko o haalata, hay huunde o nehaaki. Aaɓnotaako no mbay-mi nii, to bannge doole am e mawnugol-am, mbiɗo heñoroo cukalel potngel nii. So on njiyii o mo haala ko o haalata koo, firti ko o anndaa bonannde am e tooke am ɗo tolnii. Sinno o mo annduno ɗuum, o haalataa ko o haalata koo. Mi yiɗaa o ruttoo e ko haalatnoo koo”.
Ko ɗoon e ɗoon baaba makko nanngi junngo makko kañum e yumma makko, ɓe nawi mo to galle maɓɓe. Ɓe ngoni e waɗde feere e ɓe nehtoo mo sahaa e sahaa fof. Caggal ɗuum baaba o wiyi mo “ƴettu ɗiiɗoo sanamuuji njahaa njeeyaa ɗum” o wiyi Ibraahiima : “ooɗo Alla mawɗo, njeeyaa ɗum ɗumɗoo; ooɗo tokooso njeyaa ɗum ɗumɗoo”. Ko ɗoon o heɓɓitii o wiyi e konngol Alla “eehey maa baaba, ɗum ko ndewaton, nanataa yiyataa, alaa ko wonan maa hay huunde”. Simoore Mariyam : kaawise 42. Jaabawol baaba mum Ibraahiima e konngol Alla toowɗo o : “so ko tawii a reentaaki mi, ma mi huɗe, fer ko yaaccii.” Simoore Mariyam, kaawise: 46.
Hono Sadii wiyi: “laatiima Ibraahiima ina ƴettatno sanamuuji baaba makko, o haɓɓa ɓoggol e koyɗe hee, o wona e daasde ɗum caggal makko, o mo wiya : holi coodoowo ɗumɗoo ko lorlataa, nafataa ?” Etee yimɓe ɓee ina ndaara ko o waɗata koo, ina muusi ɓe kono e ɓe ndeƴƴi ɗum ngam hersude baaba makko Asra.
Nde yehi haa duuɓi makko timmi sappo e jeeɗiɗi, tawi laatiniima Sanamuuji ɗii mahanaama galle “marbre” mo hono mum weeɓaani e oon yonta; galle oo, heen bannge ina ranwi, heen bannge ko haako ñebbe. Wiyaama capanɗe jeeɗiɗi e tati sanam ina e nder heen, kañji fof, ɗi njoƴƴinaa ko e dow jooɗorɗe ciŋkiraaɗe cuɗorɗe basorɗe firti ko kaŋŋe e kaalis, gooto heen fof so a yiyi ɗum cikkataa ko neɗɗo guurɗo woni ɗoon, ngam ɗi mbaɗaa ko no sifaa neɗɗo.
Ñammingol Sanamuuji
Laatinooma leñol Ibraahiima en ngol e ɓe ndefanatnoo sanamuuji ñameele, ɓe njaha ɓe njoƴƴinoya e hakkunde sanamuuji ɗii. So ñalɗi weltaare ngarii, so ɓe ngaddii ɓe njoƴƴinii tan, ɓe njahat, so ɓe nduŋtiima seyɗaneeji lomtoo ɓe caggal maɓɓe, ɓe cikka ko sanamuuji ɗii ñaami ñameele gaddaɗe ɗee. Caggal ɗuum noon ɓe mbeltoo ngam Allaaji maɓɓe ñaamii ñameele maɓɓe, ɓe mbiya Allaaji men ɗii mbeltanii ma en.
Kala nde ɓe ngaddani ɗi ñaameele, so ɓe njaltii ɓe payi ko ladde e nder jeereende ɓe ngonaa e fijde toon ko ina tolnoo e yontere. Ibraahiima saloo yahdude e maɓɓe, o wiya ɓe, miin ko mi paawnguɗo. Baaba makko wiya ɓe ngoppee mo ɗoon, maa bone yane makko. So Ibraahiima luundiima maɓe, o ƴetta jammbere o wona e soppude Allaaji maɓɓe ɗii, o soppi ɗi o ƴetti jammbere ndee, o liggi ɗum e dow walabo ñaamo sanam mawɗoo, o hooti o heɓoyi galle maɓɓe. Ndeen kooreeji ɗii ngartii ɓe njahi to sanamuuji too, ɓe tawi kañji fof ɗi kelaama haa laaɓi, jammbere ina liggaa e dow walabo sanam mawɗo oo. Ɓe mbiyi bone waɗii ! Yaakaare men fof helaama haa laaɓi ! Woodi wiyɓe minen dey, min meeɗii nande sagata gooto ina wiyee Ibraahiima ina bonnitatnoo Allaaji men ɗii. Namruuja wiyi : “njahee ngaddanee kam Ibraahiim, ha yettoo ɗoo e yeeso yimɓe ɓee”. Ɓe njehi ɓe ngaddoyi Ibraahiima haa yettii. Namruuja wiyi mo : e konngol Alla toowɗo oo : “mbele ko aan waɗi nih Allaaji amen ɗii ? O wiyi : Alaa, ko mawɗo Allaaji waɗi ɗuum, naamndo-ɗee ɓe so tawii iɗi kaala. Ɓe nduttitii e pitaali, ɓe mbiyi : onon ko on tooñooɓe” Simoore Annabaaɓe , kaawise 62, 64. Caggal ɗuum Ibraahiima wiyi ɓe : “penaale ngoodanii on e ɗum ko dewaton gaa Alla” Simoore Annabaaɓe, kaawise 67. E oon tuma woni ɗoon mawɗo maɓɓe e ndeen joɗnde ko Namruuja e jaagorɗe mum. Kamɓe fof ɓe keɓɓitii ɓe mbiyi : mbaree mo walla nduppee mo. E no Alla toowɗo o wiyiri : “nduppee mo mballee mo so tawii ko on golloɓe” Simoore Annabaaɓe , kaawise 68.
Duppugol Ibraahiima (MKWM)
Hono Sadi winndiyaŋke oo wiyi: “ndeen kanko e jaagorɗe makko ɓe ndentii ngam duppude Ibraahiima (MKWM), Namruuja yamiri yo ɓe ƴettu bamɗi pucci ɓe ndimnda heen leɗɗe, ɓe ndennina haa heewa. Ɓe mbiyi ko haɗi mbabba puccu jogaade ngoraagu? E ɓe ndenndina ko ina tolnoo e lebbi tati leɗɗe, nde ɓe puuɗɗii waɗde heen jeynge. Toweendi cuurki kii, leyɗeele takkinooɗe ɗoon ɗee fof njiyii ɗuum, Alla e jeynge ngee toowde. Wiyaa maa cuurki kii wonɓe ñawni ɗoon e nokku maɓɓe hee, hakke e mum wulde, yoga e yimɓe mbatti ko dogde ina cuuɗoyoo. Alla e lewlewndu nduu heewde doole ɓe ndonku anndude hol no ɓe mbeddorto heen Ibraahim. Ɓe njiɗi waɗande ɗum pom mbele wooda ŋabbuɓe e dow heen mbele ndaña no ɓe mberlorii Ibraahiim (MKWM) e nder jeynge ngee. Kono ndeen feere kadi ɓe tawi feewaani, haa Ibliis kuɗaaɗo oo ari e maɓɓe ina jogii mbaydi neɗɗo, o ñuumbanii Namruuja, o wiyi ɗum : “miin mbiɗo jogii feere no mbeddori ɗon Ibraahiim e hakkunde jeynge ngee.” Namruuja wiyi mo “ko aan ƴeewetenoo, haalan ɗum yimɓe ɓee”, Ibliis wiyi ɓe : “ma mi waɗan on lottundu lelnon heen Ibraahiim (JKM). Nde tawnoo Ibliis Alla hollii ɗum no lottuli jeynge wiyetee nge jahannama ngee no wayi, ko ɗum tagi o fewjani ɗum Namruuja haa waawa feewnitaade e duppugol Ibraahiim (MKWM). So ɗum ɓennii, Ibraahiim (MKWM), addaama lelnaama e dow lottundu. Ndeen ɓe lottii mo o yehi ko haa dow ɗo ɓuri toowde, Maleykaaji ɗii tini ɗum, ɗi ngiƴƴi, ɗi mbiyi : “eehey maa joomiraaɗo jom baawɗe, amin ɗaɓɓir maa nde paaboto-ɗaa maccuɗo maa, ngam alaa dewoowo ma to leydi too so wonaa oon.” No hojom tawi Miikaayiila yettiima e Ibraahiim (MKWM) , o wiyi: “eehey maa, aɗa yiɗi mi roosan maa ndiyam e dow jeynge ngea ngam ñifde nge ?” Ibraahiim wiyi : “mi alaa e maa sokla”. Ɗoon e ɗoon kadi Jibiriil (MKWM) ƴetti mo, wiyi mo : “eehey maa Ibraahiim won ko cokluɗa ?” o wiyi mo : “geɗe am kala ngoni ko e juuɗe mum oo, ko oon tan anndi ɗo yiɗi waɗde mi, yo o waɗam heen.” Alla noddi Jiiriil (MKWM) o wiyi ɗum : “fiy bibje maa ɗe e dow jeynge ngee”. Jibiriil lappi bibje mum e jeynge ngee. Alla wiyi : “eehey ma jeynge wonan Ibraahiim ɓuuɓol e kisal”. Ɗoon e ɗoon jeynge ngee ñifi hay suurkude, suurkataa. Ko nii laatorii Ibraahiim (MKWM) nde wiyaa ina duppee. Jooni hol no laatorii e Ibraahiima, ɗeeɗoo peete diwooje fayi ko e Namruuja duppi comci mum fof, kono ɓanndu mum sumaani? Ko ha o annda jeynge lorlataa hay gooto so wonaa e kattanɗe Alla.
Naamndal : hol ko tagi jeynge ngee gaañaani Ibraahiim ? Laatiima Ibraahiim ina hulnoo jeyngol Alla naatni mo jeyngol ina anndina mo jeynge lorlataa hay gooto so wonaa e kattanɗe mum.
Hono biyeteeɗo Sadi wiyi : tawtorenooɓe ñalnde Ibraahim duppetee ndee no mbayi heewde nii fof njiyii no ɗum wayi haaɓnaade, e yurminaade e haawnaade, kono Namruuja ɗum addanaani ɗum ruttaade e Alla gooto oo. Nde wolde ndee gasi o wiyi: Ibraahiim waɗ feere njaltaa leydi amen, hoto bonnu diina amen.
Jaltugol Ibraahiim leydi Namruuja woni Iraak
Ibraahiim yaltii leydi Namruuja kañum e Saarata ngam ko debbo goongɗinɗo mo no feewi wonndude e ɓiy banndiiko Luuɗu (MKWM) e ɓe tiindii leydi Hawraan hedde Siiri, Alla wahiyii Ibraahiima, o wiyi ɗum yo res Saarata. O resi mo o waɗti yeeyde e nder ɗuum ɓe ndañi jawdi haa heewi o soodi bagiiji toof, o ƴetti Saarata ɓe peewi Misra woni Esipti.
Jibriil Muusaa Joop

robotstxt: allowed

filter: keep


text:
Ko firo Dowla ɗaɓɓi koo, Daesh woni ko e renndinde ɗum : en njiyii e winndannde men ɓennunde ndee hol ko woni miijo « dowla » o e peeje mum gollorɗe. Jooni ƴeewen hol no ɓe nganniyorii yuɓɓinirde Dowla oo haa tabita, tuugoo ɗo dowlaaji aduna ɗii kala tuugii ɗoo : ɗum firti o jogoo leydi keertiindi, ɓesngu njogiingu fiɓnde wondude e laamu taƴngu sañ e dow leydi e kala ko ɗum ɗaɓɓi maa wonii konu, faggudu, jotondiral e dowlaaji goɗɗi, njuɓɓudi laamu ekn…..
Ko firo Dowla ɗaɓɓi koo, Daesh woni ko e renndinde ɗum : en njiyii e winndannde men ɓennunde ndee hol ko woni miijo « dowla » o e peeje mum gollorɗe. Jooni ƴeewen hol no ɓe nganniyorii yuɓɓinirde Dowla oo haa tabita, tuugoo ɗo dowlaaji aduna ɗii kala tuugii ɗoo : ɗum firti o jogoo leydi keertiindi, ɓesngu njogiingu fiɓnde wondude e laamu taƴngu sañ e dow leydi e kala ko ɗum ɗaɓɓi maa wonii konu, faggudu, jotondiral e dowlaaji goɗɗi, njuɓɓudi laamu ekn…..
Njuɓɓudi « Dowla daesh »
So tawii ko goonga haaletee, ɓuri teskinde e Daesh ko ñiɓaade ɗum e leydi Iraak e won e diwanuuji keedɗi fuɗnaange leydi ndii. Gila e hitaande 2006, ɓe njaajtiniima e leydi Siiri tuggi 2013 kono kadi won ɗo ɓe mogginii e nder won jookli e nder leydi Turki. Ko innitortoo dowla oo kadi ina tawee e nder leydi Libi. Njangu Kaddaafi semmbinii doole maɓɓe e leydi hee. Ko mbaawaten teskaade tan, ko yoga e leyɗeele aarabeeɓe hannde, walla Afiriik e Asii, njanguuji ownooɓe hakkillaaji ina mbaɗa e nder mum en tawa yeeytotoo ɗiin njanguuji ko “dowla daesh” ko wayi no to Afganistaan, Alaseri, Ejipt, Enndonosii, Tinisii, Yemen, Somaali, Niseriyaa ekn. Eɗen paami tan ko goomuuji ownooji (terroristes en) gonɗi e ɗeen leyɗeele, maa wonii iwdi mum en ko e El Qayda njeyanoo, ina ngonti Daesh walla kam ina qirrii gardagol Daesh. Ɓurɗo heen jartodinde hannde ko lollirɓe Bokku Haram en to Niseriyaa heɓtuɓe won e gure keeɗɗe fuɗnaange rewo leydi ndii (Dowla Bornu), naatta e leydi Kameruun e Niseer, heen sahaaji njilloyoo haa Caad. Mbele ɗum fof ina addana en wiyde wonde Daesh ko dowla, alaa ! Sabu cute-cute cariiɗe e jookli leyɗeele keewɗe tawi ndentaani e nder leydi ngootiri, ɓesngu ngootu, ardorde wootere, njuɓɓudi laamu ngootiri mbaawataa heɓtineede e ñallunge hannde ngee no Dowla nii, heddii ko joomum en no mbelaa fof innira koye mum en. Waawde ɓe foolde won dowlaaji ko wayi no Iraak e teettude won e diwanuuji e nder mum en addantaa ɓe wiyde “baalel manna” ngel ɓe cañi ngel e nder yoga e nokkuuji ko Dowla.
Konu Daesh e njogitaaje mum
Nehaande Daesh ko e nder Iraak e Siiri, yoga e kabaruuji yimɓe humpitiiɓe golwole walla sarwisaaji laamuuji ñukkintooɗi ina qiima wonde konu Daesh tolnoyiima e 15 000 aadee ummoriiɓe e leyɗeele ɗiɗi ɗee (8 000 to Iraak, 7 000 to Siiri) ɗum ko hitaande 2014. E nder hitaande 2015, sarwiis ñukkintooɗo ameriknaaɓe lollirɗo CIA tolninoyii soldateeɓe Daesh hakkunde 30 000 e 40 000 aadee, kono Hishaam el Haashimii disneteeɗo ko yowitii e konuyaŋkaagal dowla Iraak qiimi ko wonde soldateeɓe Daesh tolnoyiima “hakkunde 100 000 aadee e 125 000 aadee”.
Ko ɓuri faaynaade koo, ko harbiyaŋkooɓe tumaraŋkooɓe ummortooɓe leyɗeele goɗɗe, Fedde Dowlaaji Dentuɗi (ONU) ina qiimoo ɓe e 15 000 aadee ummiiɓe e 80 leyɗe goɗɗe e nder duuɗe ɗee kala : gila e leyɗeele golf, Orop, Ameriik haa Siin… E nder hitaande 2015, duɗal gootal karalleewal ko yowitii e dokkirgol sirruuji hollitii wonde soldateeɓe tumaraŋkooɓe ɓee tolnoyiima e 31 000 neɗɗo feccitiiɓe e ngooɗoo yeeso : 8 240 neɗɗo to fuɗɗaange hakkundeejo, 8 000 e Magreb, 5 000 e nder Orop hirnaange (heen 1 700 ko faraysenaaɓe, 760 ko Almaañnaaɓe, 760 ko enngele en) ko heddii koo ummorii ko wonnoo Dental Sowiyet ndeen (4 700) e 280 ummiiɓe Amerik bannge rewo. Ko teskini e sifaa jihadiyaŋkooɓɓe tumaroŋkooɓe ɓee ko heewi e maɓɓe ko tuububuyaaji kesi kono wonaa njibinaaɓe e Islaam tabitinooɓe diine (juulooɓe, koora cakkoo…ekn) ; iwdi maɓɓe ko renndooji cariiɗi e tee jom dipolomaaji keewaani e maɓɓe.
To bannge njogitaari, pot-ɗen teskaade tan ko njogitaaje Daesh ko ɓuri doolnude heen, ɓe keɓti ɗum en ko e kareeli maɓɓe e konu Iraak, njogitaaje ɗe Ameriik woppirnoo ɗum en. E ɓe limtanee 3 000 oto ɗi jeloode “humvee », 50 shaar , 150 belendee e 60 000 ujunere fetel hay so tawii nii yoga e njogitaaje ɗee mbonnaama e bommbardamaaji leyɗe maalde hirnaange. Daesh heɓiino dañde abiyoŋaaji tati ɗi dognooɓe e arme Irak njantee e maɓɓe ngaddornoo kono hedditii heen hannde ko gooto, keddiiɗi ɗi keɓtaama.
Njuɓɓudi laamu Daesh
Hay so tawii Daesh woni ko e yaajnaade seeɗa seeɗa e nder leydi Iraak, e nder nokku leñol Kurd en to Siiri, ƴaañaade e sunniyaŋkooɓe tawa ɗo ɓe ñiɓii heen fof ɓe compa juɓɓule “dowla” (hay so tawii wonaa ɗe ONU heɓtini ɗee), ɓe toɗɗoo hoohooɓe ardiiɓe ɗum. Heddii tawo ko alaa ɗo keeri ndarii hakkunde maɓɓe e dowlaaji keddiiɗi ɗii, ɓe ngalaa tawo kaalis baawɗo weccaade e jogaade hattan waɗande yimɓe maɓɓe kaayitaaji maandinirɗi. Sariyankooɓe ina luurdi e cifagol “dowla Daesh”; won wiyooɓe ɗum wonaa dowla, ko ɗum tippondiral leƴƴi ceertuɗi e diwanuuji e gardagol ardiiɓe ɗiin leƴƴi jaɓɓe hoofnanaade njuɓɓudi ngootiri, “dowla” o annominiri ko no laamuuji lawakooɓe ndeen. Heddiiɓe ɓee mbii “ko hay so wonaa dowla ne, fuɗɗiima jogaade mbaadi mum, ko e laawol woni”, daliilu maɓɓe heen ko tawde wonii eɓe njogii leydi, eɓe compi larme, eɓe ƴetta kubbe (lempoo), eɓe njogii polis, ñaawirɗe ekn…heddanii ɓe tan ko heɓtineede e renndo adunankeewo ngoo, ɓe njaɓa sariyaaji mum. Leydi ndi ɓe tiimi ndii, ɓe peccitii ɗum ko e diwanuuji jeeɗiɗi, heen diwaan fof ardii ɗum ko goforneer tiimɗo sarwisaaji toppitiiɗi fiyakuuji ndenndaandi, ndeenka e kisal. Polis maɓɓe, jogiiɗo catal rewɓe, ko kam toppitii tabitingol sariyaaji e fawde alamanuuji e yaɓɓuɓe laabi, ko kamɓe njuɓɓinta jirlagol otooji ekn…
To bannge jaŋde, eɓe lelni tippudi maɓɓe keeriindi e 2015, tuugiindi e nehdi diine lislaam e sarɗiiji mum, kono kadi njannginoori hiisa, jogarafi, enformatik ekn….
To bannge faggudu, dañal “dowla” oo fawii ko e ɓulli petoroŋ e gaas ɗi ɓe tiimi jooni ɗii, lempooji e kubbe ɗe ɓe parlini e ɓesngu nguu, jiidaani e bayti e korkitgol kaake janane (keɓtugol bankeeji, tarafik petoroŋ ekn…). To bannge lempooji, eɗi peccitii e pecce tati : zakat (asakal), jizya , lempoo mo dhimmi en njoɓata (kubbal ngal ɓe ngonaa juulɓe poti tottude so ina njiɗi heddaade e leydi hee) e sadaqa (sadak dokketeeɗo tawa wonaa e dow waawnere), ɗii ɗoon lempooji tan ina naatnana ɓe 70% e dañal maɓɓe, petoroŋ e gaas ko ɓurnoo waɗde yaakaare koo, jibinaani ɗo yiɗiranoo nii sabu yoga e isinaaji ɗii ko bommbardaaɗi.
E maayirɗe 2015, Daesh bayyinii wonde ina sosa kaalis mum tawa ko kañnjara tan fawaade no aadoranoo e nder laamuuji aarabeeɓe ganni : fulus ko kiri, dirhams ko kaalis, dinars ko e kaŋŋe, heen geɗal fof njaru mum tolnii ko e njaru njamndi ndii. Kaalis oo noon weccotaako e kaalisaaji leyɗeele aduna oo.
Alaa ballal ngal ɓe keɓata ummoraade e dowla goɗɗo kono noon eɓe keɓa balle jonɗe ummoraade e alɗuɓe teelɗuɓe jeyaaɓe e leyɗeele Golf teeŋti noon e jeyaaɓe e galleeji lawakooɓe Arabii Sawudit. Ɗum kadi ina faamnii sabu alaa dowla, hay islaamiyaŋke oo, yiɗi heerondirde e maɓɓe, hulde hoto “joorngol sumorde keccol”.
Bonanndeeji Daesh
Eɗe keewi kono cifoto-ɗen heen tan ko ɓurɗe maantinde ɗee :
– Daesh hiisii to bannge politigi, ko wiyetee demokaraasi, paltagol laamu e diine (laicité), ngenndiyaŋkaagal, ɗum fof ko “tuundi leyɗe hirnaange”, ko ɗum waɗi eɓe luulndi ɗum etee ɓe njoopii woni gaño maɓɓe dowrowo ko Amerik caggal nde ummii e leydi Iraak.
– E nder leydi hee, teeŋti noon e wuro Mosuul ɗo ɓe mbaɗti laamorgo maɓɓe, ɓe ngonaa juulɓe ndañaani heen jam : kereceŋ en, leƴƴi jeyaaɗi e Turkmen en, shabaak en, yeziidi en, ɓe kolliti ɗum en ko poti suɓtaade e nder geɗe tati, tuubde ngonta juulɓe walla njaɓa kubbal (250 dolaar/hoore kala tolno e 60 000 ugiya ) walla joomum en egga so wonaa ɗum daaɗe mum en ndemee. Ɗum addani yoga e maɓɓe eggude ngabbitii e nokkuuji ɗo Kurde en koɗi e nder Iraak.
– E nder njanguuji ɗi ɓe mbaɗata e won gure ɓe ngonaa juulɓe so ɓe pooli ɗum en ɓe mbaɗtata ɗum en ko jiyaaɓe, ɓuri heen heewde ko leñol yezidi en jiidaani e yahuud en, shabaak en e kerecee en. Rewɓe ɓee, yoga e mum en mbaɗtetee ko horɓe to bannge ngena (worɓe “juulɓe” ɓe ina njaha e mum en no njiɗiri ko aldaa e dewgal) walla ɓe ligginee e nder galleeji, e miijo Daesh sariya lislaam ina yamiri ɗum, sariya renndo adunayankeewo ngoo (ONU) hannde hiisii ɗeen geɗe ko no warkoyaagu kuccinaangu e winndere ndee. E raɓɓiɗinde haala tan binndanɗe keewɗe peeñninii sifaaji no njiyaagu nguu foti tabitinireede : cogguuji rewɓe ɓee fawaade e duuɓi mum en, hol no worɓe ɓee potata yettoraade ɓe, hakkeeji ɗi horɓe ɓee njogii ekn… ɓe ndallinirta ɗum ko wiyde “ko nii renndooji ganni juulɓe ngollortonoo”. Won heen geɗe nanngaani hakkillaaji renndooji hannde !
– Ina jeyaa e “ñaamgolluuji” maɓɓe goɗɗi bonnude e duppude yoga e maantorɗe taarikiyankooje jowitiiɗe e diineeji maa wonii juulɓe walla heeferɓe, won heen tawa ina ngoodi gila teeminannde 17, ɗum firti ko ɗawde yontaaji hannde anndude iwdi mum en e taarik mum en e finaa tawaa mum en. Oɗon ciftora golle Aqmi e hitaande 2012 nde ɓe naati e rewo leydi Maali teeŋti noon e wuro Tumbuktu no anndiranoo wonde ñiiɓirde diine lislaam e worgo saharaa : ɓe nduppi defterɗi desnooɗi defte quraana, gannde, karallaagal ekn. ɓe pirti genaale annduɓe e waliyaaɓe jiidaani e golle ñeeñal ciftinooɗe nguurndam leƴƴi koɗnooɗi e nokku hee. Golle Daesh e Aqmii, ngaal banngal, ko gootum, ɓe kiisotoo hannde ko winndere ndee nanngiri ko ngalu winndere ndee kala, ko geɗe sanamuuji luulndiiɗi diine lislaam.
– Golle goɗɗe kaantare ina njeyaa e darnde Daesh e nder aduna hee, yeru warngooji kuuftidinɗi ɗi ɓe mbaɗi e sahaaji golwole jolnooɗe e nder leydi Iraak e Siiri kuccinaaɗi maa wonii ko e soldateeɓe dahanooɓe walla siwil en, teeŋti noon e jeyaaɓe e leñol yezidi en walla sunniyaŋkooɓe luulndiiɓe Dowla maɓɓe oo. Ɓe kuutoriima sifaaji keewɗi ngam boomde yimɓe : gunndagol, codditgol daaɗe, duppugol yimɓe. Suurnaal “Le Monde” limtii 83 gunndooji ɗi ɓe mbaɗi hakkunde suwee 2014 e noowammburu 2015 jooɓiiɗe 1 600 fittaandu e leyɗeele baaɗe no Irak, Siiri, Niseriyaa, Tinisii, Ejypt, Farayse, Turki ekn….
– Diftaade yimɓe daha ɗum en, ɗaɓɓira leyɗeele ɗo ɓeen njeyaa ɗoo yo njeen ɓe kaalisaaji walla ɓe mbara ɗum en, walla ɓe ɗaɓɓa wostondirde ɓe e nanngaaɓe ina mbaɗi bonannde.
Ko limtu-ɗen ɗoo kala ko seeɗa e bonannde jihadist en ummanii e nder aduna hee kala, teeŋti noon gila nde Daesh feeñi, holliri yiɗde mum hoonaade e aduna hee kala, haa ko woni faandaare mum koo tabita heen. Ko ɗum waɗi hannde, woni ngoƴa dowrowo aduna oo kala ko hol no gallinirta eɓɓaande Daesh nde nganndu-ɗaa ko boomaare mawnde wonande winndere ndee, sabu telɓugol wellitaare e jahral yeeso ɓesnguuli aduna oo.
Gelaajo


text:
Batu Pari 2015 njowitiingu e baylagol ngonka weeyo jooɗii ko tuggi 30 noowammbar 2015 haa 11 desammbar 2015 to Pari. Kanngu woni Batu 21ɓu Jeyaaɓe e Nanondiral kuuɓtodinngal Fedde Ngenndiije jowitiingal e Mbayliigu Ngonka Weeyo (COP21). So tawii en mbiyiino « alaa ko dañaa e batu Kopenhag”, hannde eɗen mbiya “alaa ko dañaaka e batu Pari”.
Waɗi en wiyde noon, ko ngolɗoo woni go’o ko winndere ndee fof ina nanondira e huunde wootere, e nder joɗnde wootere ; ndeen huunde ko dartinde ɓeydagol nguleeki weeyo, ko ƴettude peeje mbele ngool ɓeydagol nguleeki weeyo ina waasa yettaade 2°C. Ko ɗuum waɗi Barak Obama wiyde “weltiima e nanondiral ɓujal ngal 195 leydi ciifi ngal. Ko ngal ɓujal sibu ko yeey wona leyɗe winndere ndee kala sibu ko 195 leydi ciifi ngal” (winndere ndee waɗi ko 197 leydi).
Fayndaare nanondiral ngal ko waɗde feere mbele nguleeki weeyo ina waasa ɓeydaade ko ɓuri 2°C, walla nii ko ɓuri 1,5°C, ɗo tolninoo ko idii mbaylaandi. Ɗum noon, leyɗe ciifɗe nanondiral ngal ina poti sakkude peeje kala mbele ina usta no feewi biimtagol “gaasuuji gaddooji seer” (GGS) ; ɗumɗoo noon ɓuri joopaade ko leyɗe mawɗe ɗee, sibu ko kañje ɓuri waawde wukkitde ɗiin gaasuuji e weeyo.
Toɓɓe ɓurɗe maantinde e nanondiral ngal ko ɗeeɗoo :
Ko leyɗe ɗee kunii
Kala ciifɗo nanondiral ngal ina hunii lelnude e siynude peeje ngenndiije ngam ustude wukkito GGS. Ngool ustugol wukkito ko ko ɓeydotoo tan.
Ɗeen leyɗe kattanɗe ina poti wallitde leyɗe pamare doole ɗee kaalisaaji e karallaagal mbele ina mbaawa tabitinde nanondiral ngal.
Dowla kala ina foti saaktude, duuɓi joy kala, feere sakki ngam ustude GGS, tawa ina teskii seedantaagal golle winndere ndee fuɗɗii waɗde to oon bannge.
Seedantaagal golle kuuɓtodinngal gadanal waɗetee ko e hitaande 2023, caggal ɗuum, duuɓi joy kala.
Dokkugol kaalisaaji
Leyɗe ƴellitiiɗe ɗee kuniima rokkude ngalu kaalis ngam wallitde leyɗe pamare doole ɗee lelnude e siynude politikaaji ustugol wukkito GGS.
Oon kaalis waawaa jaasde 100 miliyaar dolaar hitaande kala, tuggi 2020. Ɗoon e 2025 maa tolno kaalis oo ƴeewte.
Leyɗe ƴellitiiɗe ɗee ina poti rokkude yeru moƴƴo, duuɓi ɗiɗi kala ɗe kumpita haa laaɓta ko ɗe mballitta.
Eggingol karallaagal
Siifɓe nannondiral ngal kuniima newnude eggingol karallaagal baawngal wallitde ustude kuutoragol karbon nder faggudu feewde leyɗe pamare doole. “ Leyɗe ɗee kala ina poti wallondirde ngam ɓeydude kattanɗe leyɗe pamare doole mbele mbaawa siynude nanondiral ngal ”.
Hol nde nanondiral ngal siifetee ?
Nanondiral ngal siifetee ko to New York hakkunde 22 abriil 2016 e 21 abriil 2017. Ngal fuɗɗotoo siyneede ko nde 55 leydi ciifi ngal, tawa wukkito GGS ɗeen leyɗe ciifɗe ɗee, ko famɗi fof, tolniima e 55% wukkito GGS e nder winndere ndee. Ko waawi heen wonde fof waawaa wonde ko adii 2020.
Bookara Aamadu Bah
http://www.pulaar.org/?q=content/cop21-nanondiral-ngam-da%C9%97ndude-winndere


text:
Ñande 21 oktoobar 1947, yiyii aduna gorko mo darnde mum e nguurndam mum waɗi galucce e fedannde ɓamtaare Afrik. Won yeeso hollirngo Saydu Kan yiyi aduna ko to Dimat ɗo wiyetenoo hanki Joli Majja, ngenndi Elimaan Buubakar Kudeejo KAN. Eɗen ɓuri nanngude, ngam heertinde nokku biyeteeɗo Caaji. Caaji ko kolongal Daara Salaam, to Rewo Dimat. Wadde en paami ko gila ko o tiggu, nguurndam Saydu Kan fuɗɗii waɗde yah-ngartaa hakkunde rewo e worgo ngam anniminde oo gorko ngootaagu, laatiiɗo mesalal ina ñoota enɗam.
Elimaan Dimat Saydu Mammadu Saydu ina waawnoo ɗuhaade e mbeelu barke jibinannde mum moƴƴere, wona ɓural e nafoore Dimat e Jaañum, kono fodoore e hoddiro mbiyi ko sagata oo yoo tampu tampana renndo mum mbele ina taccina barke Elimaan Buubakar Kan ɗo ɓuri woɗɗude e keeri winndere.
Saydu kan waasii baaba mum Mammadu Saydu gila omo yahra e duuɓi tati. Ngonno-ɗen ko e 1950. Baaba makko Mammadu Saydu ko almuudo wonnoo ɗo Alhajji Maalik Sih, omoni lelii Rooso Muritani.
Neene makko ko Booli Fadum Kajjata Saydu Elimaan, kañum lelii ko Jaañum. Baasgol baaba makko law, ina gasa tawa won ko ɓeydi e himme kam e cagataagal haa e jaambaraagal makko. O nehii ko e juuɗe baaba makko cawndiiɗo ina wiyee Jaalo Saydu.
Caggal jaŋde makko les, Saydu Kan janngii to duɗal dewo-lesal Bawol II to Dakaar. O waɗi sogonndo makko ko liisee Delafosse mo Ndakaaru. Ko ɗoon o daaƴi jaŋde makko o feewi Ndar to duɗal keblowal e safaara jawdi ‘école d’élevage’ . O janngi ɗoon heblo jeñcingol jawdi. Ɗoon e Ndar, o aawii ɗoon jokkondiral e yimɓe lolluɓe hannde e nder fedde nde ɓe njoginoo ɗoon ina nootitoo e innde Dental sukaaɓe Daande maayo janngooɓe. Ko ɗoon o heɓi seedamfaagu « ballo ngaynaaka ». O golliima ɗoon duuɓi tati ko feewti e safaara jawdi. Miijo ɓamtude jaŋde ɗo o woppirnoo arti e makko, o tacci o fayi Rooso Muritani.O ɓamti ɗoon e tolno mo o woppirnoo oo to Delafosse. O ummitoyii toon kadi o arti Liisee Federba mo Ndar. Gila ɗoo o laatiima laanel jokkere enɗam e jokkondiral hakkunde leyɗeele ɗiɗi ɗee. Ko ɗoon e duɗal Federba o heɓi bak makko. Miijo makko e muuyo makko wonoo ko yiɗde wonde pilote, dognoowo laana ndiwoowa. Hay so ɗum laataaki ne, Saydu Kan ɓamii ndiwoowa gadanol mum e 1971 ngam yaltude Afrik. O feewi ko Briksel laamorgo Belsik. Nde o ummitiii toon o feewti Farayse. E nder ɗiin nokkuuji njiilam ngalu, Saydu Kan naatiri toon njiilaw ganndal. O nawdii fannuuji keewɗi ganndal. Sabu e wiyde makko, « so aɗa haɓee hare leñol yoo ngemmbe maa ganndal tiiɗ ». O janngii toon humpito, o janngii renndiyaŋkaagal, o nawdi heen jaŋde taarik e sariya. Gooŋɗinde ko Kocc Barma Faal wiynoo « ndaartoowo ganndal ina foti jogaade jikku mbabba ladde. Ko heɓi fof yoo momso ». Ɗum ɗoo fof o janngi ɗum ko hakkunde duɗal Sorbone e duɗal Georges Balandier , ko toon o heɓi metriis makko ganndal renndo o heɓi toon kadi lisaas makko ganndal sariya. Ɗum ɗoo fof ɗesi wayde e Sayku ko hono talki ñawndo e heblo sippiro hare ndimaagu nde o ummaninoo. Nde o ummitii toon o arti Muritani, o heɓi seedamfaagu koroowo jaŋde « inspcteur d’enseignement ». O jeyaama toon e goomu cuɓaangu ngam yuurnitaade tippudi jaŋde Muritani. Laabi ɗiɗi omo ɗaɓɓiree waɗeede jaagorgal jaŋde Muritani kono ɗum laataaki.
Kono noon kam o jannginii e duɗe keewɗe e nder Muritani. Ko o wiɗtiyaŋke keɓtinaaɗo o wonnoo to Catal Wiɗto Muritani. O heɓii darnude toon catal wiɗto ganni e aadaaji.
O gollaniima Unesco to Ñaamey e nder Niseer. O jeyaama e darnuɓe fedde jojjannde aadee wiyeteende RADDHO. O woniino koolaaɗo Seek Anta Joob mo o wondi hakke duuɓi 8.
Innde Mustafa Booli duƴƴidta ko e hare potal leƴƴi e hakkeeji aadee. Ko ɗum nih woni sabaabu nannge makko keewɗe e nder leydi ndii o suɓii o yiɗi e ɓernde makko. Gila 1979, ngonka makko fuɗɗiima yerɓude e nder leydi makko. O sokaama to Akduur, to Attaar, to Ayyuun e to Walata. O mooftaama hakke balɗe 20 e wuro laamorgo Muritani. Kono ɓuri yeewtude ko nanngal Satambara 1986, ɓe ngonii e kaaɗeeki kasoo hakke duuɓi 4. Ko toon Teen Yuusuf Gey, Teen Ngenndi heddii e maayirɗe Satambara 1988. Ko toon Jiggo Tafsiir heddii e Satambara 1988.
Hade ndeen e nanngal maɓɓe 1979, ko toon ɓe njaltini miijo Conseil National Consultatif ; Jonnde Diisnondiral Ngenndi. E ndeen hitaande nde laamu nguu wiyi ina yaltina ɓe, ɓe mbiyi ko ɓe njaltaani so wonaa ndeen jonnde jaɓee, etee ɓe nganndirta ndeen jonnde daɗɗugol mum jaɓaama ko jaagorɗe 4 canndolinɗe tellinee :
Jaagorgal Pinal e humpito : Beredi Leyni,
jaagorgal faggudu ; Bleydi sahra,
jaagorgal Kisal leydi hono Siddi Wuld Saalek e
jaagorgal jokkondiral hakkunde leyɗeele.
Ko nde ɗum waɗaa ɓe njaɓi yaltude e 19 mars 1979. Kono jonnde ndee waɗaani sabu baasgol fotndeede limoore ɓaleeɓe e woɗeeɓe.
Pelle keewɗe cosaaɗe e Muritani kaɓantooɗe ndimaagu e geɗal leƴƴi, siifannde Saydu Kan tawaama heen. UMD e 1975, Alliance Pour la Mauritanie Nouvelle, Conscience et résistance…
Saydu golliima e rajo Ndar kam e rajo Ndakaaru. O jokkodii e Aamadu tamiim Wan yeewtere « Le Fouta à l’écoute nde teen Yuusuf Gey sosnoo. O lollinii kadi yeewtere « jeunesse à vous l’antenne » to rajo Ndar. To bannge jeewte dignire e leyɗeele aduna keewɗe.
Saydu feri yalti leydi ko 11 Mars 1992. O jokkoyi hare caggal leydi. No o nawrunoo hoore makko, ko noon o artiri hoore makko. Saydu ina jooɗtoranoo jeyeede e suɓngoooji Muritani e 2007, haa lajal falii e aksidaa e nder leydi Muritani. O taƴtinaa o addaa opitaal Principal mo Dakaar o wirnii ɗoon ñande 28 satambara, o taccitinaa kadi ñande 29 ndee, o wirnoyaa Rooso, o sawndii baaba makko.
HAMMEE AAMADU LIH
SAYDU KAN : 12 HITAANDE KO GANNDAL NAATI E LEYDI
Ñande 21 oktoobar 1947, yiyii aduna gorko mo darnde mum e nguurndam mum waɗi galucce e fedannde ɓamtaare Afrik. Won yeeso hollirngo Saydu Kan yiyi aduna ko to Dimat ɗo wiyetenoo hanki Joli Majja, ngenndi Elimaan Buubakar Kudeejo KAN. Eɗen ɓuri nanngude, ngam heertinde nokku biyeteeɗo Caaji. Caaji ko kolongal Daara Salaam, to Rewo Dimat. Wadde en paami ko gila ko o tiggu, nguurndam Saydu Kan fuɗɗii waɗde yah-ngartaa hakkunde rewo e worgo ngam anniminde oo gorko ngootaagu, laatiiɗo mesalal ina ñoota enɗam.


text:
En ngardiino e daartol men Misra Ɓooyɗo haa ɗoo : « E yonta iidii laamgalle Misranaaɓe ndarni laawol njulaagu feewde Nubi ngam heɓde toon kaŋŋe e cuuraay. Ko noon ɓe mbaɗdiri e Palestiin njulaagu, hono no seedtortoo ɗum looɗe petroŋ palestiinnaɓe taweteeɗe e genaale firawna en, e yonta laamsuudu adanngu. » Jooni njokken
En ngardiino e daartol men Misra Ɓooyɗo haa ɗoo : « E yonta iidii laamgalle Misranaaɓe ndarni laawol njulaagu feewde Nubi ngam heɓde toon kaŋŋe e cuuraay. Ko noon ɓe mbaɗdiri e Palestiin njulaagu, hono no seedtortoo ɗum looɗe petroŋ palestiinnaɓe taweteeɗe e genaale firawna en, e yonta laamsuudu adanngu. » Jooni njokken
Ndema nder Misra ɓooyɗo. Huunde haawniinde : no misranaaɓe ndeen njiyratnoo ndema nii ina seerti e no tumarankooɓe yillotooɓe leydi ndii njiyrata ka nii.
So en tuugniima e Eskirib en (winndooɓe), ndema ɓuri golle juuɗe ɗee fof muusde e famɗude ngartam, tawi noon ɗanniyankooɓe, ko wayi no Herodot e Jodoore Sisile, ina njeeɓatnoo ndii leydi coñtundi, moƴƴiri, ndi kala ko aawaa e mum moƴƴat.
So goonga, ndema ina joginoo faayiida mawɗo e nder Misra ɓooyɗo sibu moƴƴugol leydi mum ndema sabu ile e yurmeende Alla. E oon sahaa misranaaɓe ina coña haa heewa, ɗum addani ɓe waawde toppitaade kadi kewuuji pinal e karallaagal e ñeeñal. Heewde coñal ina waɗɗii, nde tawnoo kubbal fawii ko wertallo remaango, fawaaki e coñal. Ndema kadi ɓuri yowitaade ko e ilam maayo Niil.
Hitaande maɓɓe ko dumunnaaji tati waɗi : Akhel (Ilam) tuggi suwee haa settaambar, Peret (jabbere) e Shemu (coñal). So ilam bippitii, ɓe ndema, ɓe njabba, gawri fuɗa wona e mawnude hakkunde oktoobar e feebariyee. Hakkunde marse e mee remooɓe coña (ɓe keewnoo soñirde ko bafɗi), ɓe lappa, ɓe ƴaaroo, ɓe moofta e paabi walla ɓe ndirka ngam feewnude biyeer (sifaa sanngara). Aɓe ndematnoo gaweeje keewɗe, ko wayi no gemha, walla bukki peewnirtenooki comci walla papiris (papyrus) puɗatnooɗo e powle Niil, kuutortenooɗo e peewnugol kaayitaaji. Takko koɗorɗe walla e nokkuuji toowɗi ɓe ndematnoo heen ko ɓesnooje walla sewo-sewo (laac, dene, salaat,ekn…)
Ngaluuji tago. So a ƴeewii mahaaɗe Misra ɓooyɗe aɗa yiya eɗe cinkiraa kaaƴe, ko wayi no kiri, kaŋŋe, e kaaƴe dime. Ko nguun ngalu tago misranaaɓe mahirtunoo kormorɗe (monuments), e nanndolle (statues), ɓe peewnirtunoo kuutorɗe e kaɓirɗe e cuɗaaje jolo. Ɗum jiidaa e lamɗam e njamndi mbiyeteendi jipse (gypse). Jeereende Arabi e Sinay ina mbaɗnoo kaaƴe galɗuɗe. Oogaaɗe kaŋŋe kadi ina keewnoo e nokku Nubi oo. Ko wonaa ɗuum ko kaaƴe biyeteeɗe Silekse (Silex) kuutortenooɗe e peewnugol taƴirɗe e juwirɗe e ceeɓtirɗe, hay so tawii noon ko kiri wonnoo njamndi ɓurnoondi waawde huutoreede e peewnugol kaɓirɗe.
Ɗemngal. Ɗemngal Misra ɓooyngal ngal ko ɗemngal binndetenoongal duuɓi 3 200 ko idii Iisaa.
E ngal joginoo 25 alkulal muumal, nannduɗe e alkule ɗemɗe Afrik-asinaaje. Engal joginoo alkule 3 laaɓɗe daɓɓe e 3 laaɓɗe duurtaaɗe. Kono ɗe ɓeydiima heewde caggal ɗuum.
Binndi. Huutortenoo e oon sahaa ko binndol biyeteengol herogilif Misra, peeñngol hedde duuɓi 3 200 ko idii Iisaa. E ngol waɗi hedde 500 maande. Maande ina waawi wonde helmere walla wowlaandu, walla timmoode. Maande ina waawi seertude firo fawaade e ngonka. E ngol huutoree e sifaaji ɗiɗi : sifaa ñeeñal e nder kormorɗe mahiraaɗe kaaƴe walla e genaale… Kono, eskirib en (winndooɓe) keewnoo huutoraade ngol ko e mbaadi kofi, ɓurndi newaade, ummoraade ñaamo feewde nano, tawi noon herogilif ina winndoroo gorol (dow faade les), diidol (nano feewde ñaamo, walla ñaamo feewde nano). Binndi herogilif puɗɗii faameede tan ko e hitaande 1822, caggal jiytugol haayre Rasidun (pierre de Rosette) caggal e duuɓi e kitaale wiɗtooji.
Pinal. Ko ɓurnoo heewde e misranaaɓe ɓooyɓe ko remooɓe haɓɓiiɓe e leydi mum en ngonnoo. Galleeji maɓɓe (kuɓeeje maɓɓe) mahranoo ko tuufeeje leydi, jaggooje ɓuuɓol so naange wulii. Galle fof ina joginoo defirdu hunndaandu, ina waɗi wowru unirdu gawri e fuur piyruɗo mburu. Ɓale kuɓeeje ɗee ko daneeje baawɗe sinkireede noorɗe goɗɗe. Leydi ndii ina wertaa leece huɗo. Ina tawee e majji kadi jooɗorɗe leɗɗe e taabe leɗɗe.
Misranaaɓe ɓooyɓe ina toppitinoo no feewi laaɓal e mbaadi. Ɓe keewnoo ɓuftaade ko e maayo Niil, ɓe kuutortonoo ko caabune peewniraaɗe ɓellere jawdi e kaadam. Worɓe ɓee pemmbatno ɓalli mum en fof, mbisoo uurateeje. Comci maɓɓe ko daneeji, peewniraaɗi bukki. Rewɓe e worɓe alɗuɓe ina mbaɗatnoo heen sahaaji kufneeje e kaalaaji, ɓornoo cuɗaaje, e lallitorɗi. Sukaaɓe ɓee ɓoornotaako comci so wonaa ndañ duuɓi 12. Ko ndeen cukalon ngoron kon kaddotoo, koye mum en pemmbee. Ko rewɓe toppittonoo galleeji, worɓe ndaddoya (njiyloyoo) ko ñaamee.
Ñamri maɓɓe ko mburu e biyeer (sanngara) e sewo-sewo (basalle e laac) e ɓiɗɓe leɗɗe ko wayi no tamarooje. So tawii ko e ñalɗi mbelemma, ko sanngara e teewu. Liɗɗi ɗii e teewu nguu e ndiwri ndii moomete lamɗam, yoornee, caggal ɗum sahee walla juɗee. Kala baawɗo kadi ina waawi waɗde gaaci e ngamri e ñalɗi mbelemma. Kuutorɗe gaaci maɓɓe ko bayli caggal ɗum liite. Aɓe njoginoo kadi pijirlooji keewɗi. Alɗuɓe ɓee ina njahatnoo raddo wallo befagol.
Bookara Aamadu Bah
Ƴoogirde : Wikipedia


text:
Ndiyam
Ndiyam (e ganndal kimiiyu H2O) ko memtinaari (maceer) sariindi e dow leydi haa e boowal leydi, teeŋti noon e nder ko wuuri, sabu alaa ko wuurata nguurndam ɗam ngannduɗen ɗam tawa ndiyam heƴaani heen.
Neɗɗo tan ina waɗi ndiyam ko ina abboo e 65% e teddeendi mum, ndiyam ina mooɓi ko ina abboo e 72% e wertaango leydi, 97% e majjam ko kaaɗɗam, ko heddi koo woni mbelɗam hono caaɗli (canɗi), beeli e ilameeje e maaje.
No ndiyam woodiri e leydi ?
Ko heewi na haalee heen, ko ɓuri jaalaade ko ndiyam ummii ko e weeyo, haayre ndiyam moolanaande yani e leydi, ilni ndi haa ndi hawri, oon saha tawi ko e ndi wuli sanne, ɗam ƴeri faade dow, toɓooji nduumii ko juuti haa ɗam waawi deeƴude e dow leydi, tawi laral leydi dow ngal ɓuuɓi waawi huufude ndiyam e mbaadiiji kala e ballal kammu.
Ndiyam ko soppoo-joloo waɗata hakkunde leydi e kammu, so naange wulii, hello ndiyam maaje dow ngo suurka yanta e waaƴo puɗi, cuurki kii ƴeɓa (roondoo dow), nde wonnoo dow na ɓuuɓi, cuurki kii rennda fenndo, wonta duule, tedda, toɓa, saakitoo e dow leydi, kadi refta ɗo rewnoo wonta duule.
Ndiyam na tawee e mbaadiiji 3, ɓooɗde(haayre), ndeelam e henndu (cuurki), ɗam fuɗɗotoo fenndaade ko 0°C, ɗam wonta haayre so nguleeki jokkii ustaade, ɗam wontata henndu (cuurki) ko 100°c, hakkunde 0°C e 100°C ɗam tawetee e mbaadi ndeelam, ngoo waylo-waylo noon fawi ko e ɓittigol kammu (pression atmosphérique)
Ndiyam ko geɗe ɗiɗe ndenndi laati ɗam, mittere Oksijen (oksaari), e mitte ɗiɗi Hidrojen (hidraari),
Seerndude mitte ɗee saɗtaani, so kuɓɓam (électricité) rewnaama heen tan ɗe ceertat, Oksjen yaltira bannge (+), Hidrojen bannge (-),
Ndiyam na e boowal leydi (weeyo), dow tagopeeje, e kaaƴe kayhaytooje e ndeer weeyo, ɗuum addani neɗɗo fooɗanaade weeyo ngam hoɗoyde e dow tagopeeje ko arata.


text:
Haa e sahaa ngon-ɗen oo, ciiri wiris SIDA nganndidaaka. Ina anndaa tan ciirol VIH-1 ɓuri yaajde, haa teenti noon e Afrik. Kanko e hoore makko, omo waɗi ciiri 4. Ciirol M, ciirol N, ciirol O, e ciirol P. E nder teemedere ñawɓe SIDA fof, heen capanɗe njeenayo e njeenayo (99%) ngondi ko e ciirol M ngol. Ina anndanoo wonde ciirol M ngol e ciirol N ummorii aadee ko e baaɗi deemooɗi (chimpanzé). Kono hay huunde anndanooko e iwdi ciiri O e P ɗii.
Haa e ñalawma hannde oo, ko yimɓe ɗiɗo fat njiytaa ina ngondi e wiris ciirol P ngol, fotde 100 000 neɗɗo ina ngondi e wiris ciirol O.
Wiɗto saaktaango jooni ngoo wiyi ko baaɗi ndinkaaji (gorille) ngaddi e aadee ɗii ciiri ɗiɗi wiris O e P ɗi VIH-1 oo. Nii woni hankadi en puɗɗiima yenaneede wonde SIDA ummorii en ko e baaɗi, sibu hay VIH-2 oo ina wiyee ummii ko e leñol baaɗi biyeteengol « Mangabey ».
E sahaa hannde oo, fotde 40 baaɗi Afrik ina ngondi, wooturu heen fof, e ciirol mum keeringol wiris SIDA. Mbele ɗiin ciiri kala ina mbaawi raaɓde neɗɗo ? Annduɓe nana koolkisoo ɗum.
BAB


text:
Ene jaggaa e dow leydi ndi nguur-ɗen ndii, ko neɗɗo tan waɗi Hakkille, ko kañum tan woni kaggilɗo, Ko heddi ko fof, wuur tan kono hakkille alaa.
Ɗum kam ko goonga, walla ko wañƴeede neɗɗo woni ɗoon?
Ko goonga, neɗɗo feewnii laaɗe diwooje, masiŋaaji e kaɓirɗe keewɗe baawɗe wallude mo e nguurndam makko.
Ene jaggaa e dow leydi ndi nguur-ɗen ndii, ko neɗɗo tan waɗi Hakkille, ko kañum tan woni kaggilɗo, Ko heddi ko fof, wuur tan kono hakkille alaa.
Ɗum kam ko goonga, walla ko wañƴeede neɗɗo woni ɗoon?
Ko goonga, neɗɗo feewnii laaɗe diwooje, masiŋaaji e kaɓirɗe keewɗe baawɗe wallude mo e nguurndam makko.
O feewnii kaɓirɗe baawɗe yiyde geɗe goɗɗuɗe, mawɗe, gonɗe e nder aduna (lonngorɗe), bayɗe no galaksiiji (deente koode), o feewnii kadi kaɓirɗe baawɗe wallude mo yiyde geɗe pamare ɗe njiyotaako e gite ɓole, ko nanndi e mikoroskop (lonngorɗe geɗe pamare), baawɗe wallude mo yiyde geɗe gaddooje ñawbuuli, ko nanndi e mikorobaaji e wiirusaaji.
Kono arantaa mo miijaade won tagoore waawnde miijaade walla jogaade hakkille e dow leydi so wonaa kanko neɗɗo oo.
Kono haɗaani dey, heen e ngeɗon, kon cikkaten ngalaa hakkillaji, alaa miijooji, ena mbaɗa geɗe, ɗe annduɓe men pattamlamɓe, nganndaa.
Yeru: ko heewi e annduɓe men nganndaa hol no wiirusaaji, ngeɗon tokoson kon njiyotaako e gite ɓole, ndoondotookon ñawbuuli, hol no mbaɗata ha mbaawa dartaade leɗɗe cafrooje, goownooɗe warde ɗe. Ko nanndi jooni, e ñawu jontinooje, ngu ɓowɗi kuutortoo. Hol ko saabii eɗi ndartoo, tawi noon adan, ɗum ena waratnoo ɗi? Hol to ɗi njanngi ngool dartogol, walla hol feere ɗi pewji ngam dartaade? Hol ko waɗi wirus “SIDA”, sahaa fof ena wayloo, ɗum fof mbele ena daña sago mum e ñawɗo? Arantaa neɗɗo miijaade ngel geɗel, e “adunel” mum ngel ena waawi toon jogaade nganndal mum.
Ƴeewee jooni ñaaki! Ñaaku yahat faggoyoo ko faggotonoo koo, itta ɗum e piindi leɗɗe ceertuɗe, renndina ɗum en, waɗa ko waɗatnoo haa wonta juumri, neɗɗo juma ñaaku, yara njuumri, weltoo. Caggal ɗum o wiya buubi ngalaa hakkillaaji, mbaawaa miijaade, ngalaa peeje.
Ene anndaa hannde, ñaaki e mooƴu, kañum en fof, ena njogii e nder renndo mum en, rooheejo debbo (laamɗo debbo), ena njogii mahooɓe, ena njogii koninkooɓe haɓeteeɓe, faddotooɓe añɓe, yarlitdtooɓe yo maay kono laamɗo maɓɓe memataake, gooto fof ena anndi ko fawii e dow hoore mum. Mbiyen ɗi ngalaa hakkillaaji, ɗi mbaawaa fewjude, ɗi mbaawaa miijaade!
Ndiwri keewndi (ko nanndi e baawe), so dabbunde arii, jaangol ɓurtii haa ndiyam waɗtii fenndaade to Oorop (to leyɗeele tuubakooɓe), ndiwat toon ngara e Afrik, ndi rewata ko dow, ko ɓuri Kilmeeteruuji 7 dow heen sahaaji), tawa ndi majjani, ndi ara gah e Afrik. Tawa noon, neɗɗo diwnoowo laana ndiwoowa, so ummiima Orop omo fayi Afrik, so o alaa kaɓirɗe kollooje mo laawol tan, balloowomo anndude to o fayi, o majjat, sabu e weeyo ngoo, alaa maantooje baawɗe hollude diwnoowo laana, laawol to fayi. E nder ngoo weeyo ngo alaa hay maantorde wootere, baawal diwat Orop, ara, juuroo to fotnoo juuraade hitaande fof tawa majjaani e nder Afrik. E ɗi nganndi so dabbunde fotii ɓennude to Oorop too, tawa noon ko gah e Afrik ɗi ngoni (wonaa metewoo en kaalanta ɗi, etee ɗi keɗotaako rajooji), ɗi nduttoo, ɗi ngarta ɗo ɗi ngonnoo, hade dabbunde. E ɗi tina ɗum e ɓalli majji
Mbiyɗen ɗi ngala hakkillaaji, ɗi pewjataa, ɗi mbaawaa miijaade?
Hakkille hol to keedtu-ɗaa?
Eɗen ngaandi Geno alaa ko ronki. Njaggen e koye men (walla mba-ɗen e koye men), tagoore wootere ɓurnde en ganndal e karallaagal wona too, e nder dental koode tawa ena jogii lonngorde, ɓurnde lonngorɗe men ɗee moƴƴude, ɓurnde lonngorɗe men ɗee feewde e waawde liñcitde ko famɗi. O lonngoo haa o waawa yiyde en. O ndaara en no ndaardaten ñuuƴi e mettelli nih. O yiya eɗen ndoga, eɗen njaha, eɗen ndoondoo bahe leɗɗe e ñaayko, eɗen mucca jaɓɓe e jaaɓe, eɗen mbakkoo ɓoti, eɗen ndaasa kooce, eɗen ñaaƴa eɗen laƴa, tabalɗe walla mbaggu fiyee neɗɗo werloo koyɗe dow! Ko haɗata tagoore ndee wiyde en ngalaa hakkilaaji? Ko haɗata mo wiyde en: “ƴeewee huunde nena daasa huunde”, no njiyraten mettelli ena ndaasa mbuubu maayngu nih?
Hakkille hol to keedtuɗaa?
Huunde fof hon ɗo yowitii, wonaa ko neɗɗo sikki fof wona goonga. Ko fuunti hakkille e ko fuunti gite ena heewi e aduna.
Ndaaree laana ndiwoowa. so ka diwii, njaaweendi makka ena waawi ɓurde 700 kilomeeteer e nder waktu. Kono jooɗiiɗo e nder makka, so ka yerɓaani, sikkata ko ka ndariika, tinata yahdu makka. Gonɗo leydi so hooyniima sikkata ka yahrata ko seesa. Kono, so a etiima dogdude e makka, a sawdiima laana kaa, aɗa doga aɗa ƴeewa daɗde ka, maa yiy njaaweeki makka ena ɓeydoo. So a yahrii seesa, wayata e maa ko a ka yahra seesa nih. Ellee dognoowo o yiɗi ko fijdude e maa. Eto-ɗee Ƴeewon. (So on ngarii e dogde noon, kaalanee takkiɓe on ɓee, on kaangaaka on ngujjaani e ndiddaaka, njɗ-ɗon tan ko ƴeewtindaade ko haalaa koo, so gonnga walla alaa! Sabu neɗɗo sahaa miijoto tan taƴa. Ƴeewtindo-ɗee ma on taw ko goonga!).
Jooni noon, hol ko waɗi so a cooyniima laana ndiwoowa ena diwi, cikkataa ka yahrata ko seesa, so a dogdii e makka, cikka ko ka ɓeydii njaaweendi? Ellee ma a taw caafal gummtoongal e gite neɗɗo ndaaroowo oo, waawaa yahdude e njaaweeki laana ka? Yo haralleeɓe men ko fayti jangde ɓalli, yo paamnu en ɗuum, etee ena faamnoo. Ɗum fof fawii ko e yowitaare hakkunde nokku e nokku ɗi njiidaa ɓetanɗe.
Umar Abdalla Wele


text:
DuunviralDuunviral tiene 9 letras
Definición de duunviral aquí
Resultados de búsqueda:
Resultados de imágenes:
Youtube: duunviral
Nube de palabras :
- duunviral suunviral xuunviral cuunviral fuunviral ruunviral euunviral dyunviral dhunviral djunviral diunviral d8unviral d7unviral duynviral duhnviral dujnviral duinviral du8nviral du7nviral duubviral duumviral duujviral duuhviral duunciral duunbiral duungiral duunfiral duunvural duunvjral duunvkral duunvoral duunv9ral duunv8ral duunvieal duunvidal duunvifal duunvital duunvi5al duunvi4al duunvirzl duunvirsl duunvirwl duunvirql duunvirak duunvirap duunvirao


text:
1) Ñaawoore mum
Asakal muddo hoore ko farilla baɗɗiiɗo e kalaa juulɗo, debbo e gorko, suka e mawɗo, dimo e diimaajo, jogiiɗo ko ɓurti nguura mum, hono “deppas” mum, ñande juulde koorka.
2) Faayiida mum (“hikma” mum)
Faayiida gonɗo e yaltinde muddo hoore, hono nafoore mum, ko ɗumɗoo : laɓɓinde koorɗo o e pergitte, heɓɓaana ɗum gebbi gonɗi e koorka, tawi saabii ɗum ko kuddi e ƴettooje e ko nanndi heen, paggitaaɗi e nder lewru koorka ; haɗande miskineeɓe njelaari ñande juulde nde, mbele eɓe ndennda e juulɓe weltaare, ngati juulde ko ñalngu weltaare e weytaare.
Ibnu Abbaas (yo Alla wele ɗum) wiyi : “Nelaaɗo Alla (S.A.S.) farlii asakal muddo hoore, ngam laaɓɓinde koorɗo e pergitte, e ñaaminde miskineeɓe.” Habri ɗum ko Abuu Daawuuda e Ibnu Maajataa e Alhakiim : Nelaaɗo Alla (S.A.S.) wiyi : “ kaɗee ɓe yelaade ñalnde heen.” Habri ɗum ko Bayhaŋii.
3) Hol ko yaltintee ?
Yaltintee ko ko ɓuri heewde ñaameede, hono ko ɓuri wonde nguura e nokku ɗo jaltinoowo o hoɗi ɗo, ko wayi no maaro, e gawri, e gemhe, e “sayiira”, ko wayi no tamarooje e “reseŋ” (“raisins”) joorɗo, e kosam njoorɗaam, ekon.
4) No foti ko hoore yaltinta ?
Hoore fof yaltinta ko hamdaat, fotde kilooji ɗiɗi e capanɗe nay garaam (2,04 kg maa 2 kg e 40 g). E ɓetu men hannde, ko ɗum ɓuri lollude (jiccude). Abdallaahi Ibn Umaar, yo Alla wele mo (Y.A.W.) wiyi : “Nelaaɗo farlii asakal muddu hoore e dow kala gorko e debbo, dimo e diimaajo, suka e mawɗo, fotde hamdaat “sayiira”. Habri ɗum ko Buƴaari e Muslim.
Abuu Sayiid Alƴudaarii (Y.A.W.) wiyi : “Amin ndokkatnoo e yonta Nelaaɗo Alla (S.A.S.) hamdaat ñaamde, walla taamarooje, maa “sayiira” walla kosam njoorɗam, maaɗum “resee” joorɗo. No tottirtenoo ndeen e yonta Nelaaɗo nii, ko noon tan de tottirtu mi, mi woppataa.”
5) Hol nde muddo hoore yaltintee ?
Ina sella yaltinde muddo hoore ko adii juulde balɗe ɗiɗi, walla ñalawma gooto. Ngati Ibnu Umar ina waɗatnoo noon, yoga e annduɓe njiyaani heen baasi. Kono, ko ɓuri timmude, ko tuggude e fajiri subaka juulde haa faayi ko adii pummirgal seeɗa. Ngati, Nelaaɗo Alla (S.A.S.) wiyi : “kala tottuɗo muddo ko adii juulde (pummirgal) woni muddo jaɓaaɗo. Kala tottuɗo muddo caggal pummirgal, ɗum ko sadak tan, no sadakeeji ɗii ni.” (Abuu Daawuuda e Ibnu Maajataa e Alhaakim)
6) Holi totteteeɗo muddo hoore ?
Tottateeɓe asakal muddo hoore ko njeetato ɓe Alla yamiri e nder deftere mum yo totte. Ɓeen ngoni : 1.Waasɓe. 2.Miskineeɓe. 3.Gollotooɓe e asakal : renndinooɓe e reenooɓe ɗum. 4.Woownateeɓe : yimɓe hesɓe e diine. 5. Ñamliiɓe : eɓe tottee fotde ko ɓe ñamlii ko, haade ɓe ngala. 6.Waɗooɓe jihaadi : hono daraniiɓe ɓamtude diine. 7.Soottotooɓe : yiɗɓe yaltude e kalfaandi. 8.Toobɓe e ɗanngal : toobɗo ena heɓa fotde ko ina yettina mo e nokku makko. Ɓeeɗo njeetato, kaala heen tottaaɗo ina yona. Kono noon, ko waasɓe ɓe, e miskineeɓe ɓe ɓuri haandude heen. So a tottii ko ɓuri gooto e njeetato ɓe, alaa fof ko bonnata.
7) Hol fotɓe yaltineede ?
Gorko, ina waɗɗii ɗum yaltinanande : .1.Joom suudu mum (hay sinno debbo o ina jogii).2.Jiknaaɗo makko (so tawii oon jogaaki).3. Maccuɗo makko. E raɓɓiɗinaade kala mo sariya waɗɗini e makko ñaamninde (nafkude). 4.Ɓiyiiko (so jogaaki).
8) Teskuyaaji (wasiyaaji)
Jooni noon, tesko no moƴƴi :
– Kala mo alaa ko ɓuri nguura mum ñalawma gooto, waɗɗaaki ɗum yaltinde muddo, ngati Alla wiyi : “Alla de fawaani hay gooto ko waawaa.” SIMOORE 2, AAYE 254.
– So a yaltinii muddo hoore, a feccii ɗum heewɓe, alaa ko bonnata. So heewɓe ne njaltinii, tottii gooto, alaa ko bonnata.
– Asakal muddo hoore eggetaaake : ɗum ittetaake e nokku, fayree nokku goɗɗo, so wonaa tawi ko alaa e sago.
– So tawii alanaama lor, waasde yaltinde geɗel gootel tan (maaro tan, walla gawri tan) ina moƴƴi, wonande jaltinoowo ko heewi. Yeru: jaltinoowo fotde koye joy (5), yaltinta ko 10,2 kg (kilooji sappo e teemedde ɗiɗi garaam) fotde 2,04 kg * 5. Omo waawi waɗirde nii :
a.) O itta heen kilooji nay (4 kg), o waɗta ɗum kaalis ;
b.) O heddoree kilooji jeegom e teemedde ɗiɗi garaam (6,2 kg) maaro, walla gawri : kala mo o rokki muddo hoore (maaro, walla gawri), o waɗdana ɗum heen kaalis ko soodiri mbaarudi.
– Reende maslahaa tottateeɓe ɓe ina moƴƴi, nde tawnoo yonta men hannde huunde fof ko kaalis : anndude potɗo totteede gawri tan, maa maaro tan, walla gawri e kaalis, maa maaro e kaalis, e ko nanndi heen.
Bun Umar LIH


text:
Caad ko leydi Afrik hakkundeejo, njookiindi, woni ndi jiimaani e geec. Ndi heerondiri ko e Libi (bannge rewo) e Niiseer e Niiseriyaa (bannge hirnaange) e Kamaruun e Santarafrik (bannge worgo) e Sudaan (bannge fuɗnaange). Laamorgo mayri ko Njamenaa.
Caad ko leydi Afrik hakkundeejo, njookiindi, woni ndi jiimaani e geec. Ndi heerondiri ko e Libi (bannge rewo) e Niiseer e Niiseriyaa (bannge hirnaange) e Kamaruun e Santarafrik (bannge worgo) e Sudaan (bannge fuɗnaange). Laamorgo mayri ko Njamenaa.
To bannge ngonka e pinal, ndi ɗeɓi waade ko no Muritani nii, so wonnde jokkorgal hakkunde Afrik rewo e Afrik ɓaleeɓe. Ina wiyee « mbeddaaji Njamenaa mbayi ko no mbeddaaji Nuwaasoot nii ». Wertaango leydi ndii ko 1 284 000 km2 (leydi Afrik njoyaɓiri to bannge mawnugol). Rewo leydi ndii ko moraande, hakkunde oo leppaani yooraani, worgo oo ko dunndu. Leydi ndii ina jogii weendu lollundirndu Weendu Caad. Taƴani Caad ɗiiɗoo keeri ko njiimooɓe Oropnaaɓe, sibu ko Farayse e Almaañ.
To bannge daartol, laamuuji ganni keewɗi ngoniino e nokku hakkundeejo leydi ndii, duuɓi 1 000 ko adii jibinegol Annabi Iisaa, ngam jiimde njulaagu hakkunde rewo e worgo jeereende Saharaa. Caad ina haandinaa e jeyeede e mbootu winndere (won hoore yiytaa toon e hitaande 2001 : to nokku ina wiyee Toumai). Ina jeyaa e ɗiin laamuuji Kanem-Bornu, Bagirmi e Uwaday (Kanem-Bornou, Baguirmi, Ouaddai). Hakkunde 1900 e 1920, Caad jeyanoo ko e Ndeenaandi Farayse. Ndi waɗtaa Njiimaandi AEF (Colonie AEF :Afrique-Équatoriale française) ko e 1920. Kayri woni koloni gidiiɗo tawtude “France libre” (woni nde Almaañ heɓti leydi Farayse e wolde adunaare ɗiɗmere, Seneraal De Gaulle fayi Angalteer, sosi toon laamu ngam dimɗingol Farayse, woni “France libre” (Farayse dimo)). Caad heɓi hoore mum ko ñalnde 11 ut 1960.
Idii ardaade ndi ko biyeteeɗo François Tommbalbaye. Ɓooytaani, rewo leydi ndii (ɗo juulɓe ɓuri heewde) murti. O ɗaɓɓi ballal Farayse e hitaande 1968. Caggal nde o jamfaa o waraa e 1975, Seneraal Felix Malloum lomtii mo. Gukkuni Wadey itti oon e laamu caggal wolde adannde Njamenaa e hitaande 1979. E hitaande 1980, e wolde ɗiɗmere Njamenaa, e ballal Kaddaafi, Gukkuni ɓeydi ñiɓde takke, fooli Husen Habree. E hitaande 1981, Farayse e Libi kaaldi, nanondiri, konu Libi yalti Caad. E hitaande 1982, Husen Habree liɓi Gukkuni Wadey. Kono, e hitaande rewnde heen (1982) Libi yani e Caad kadi. Husen Habree noddi Farayse yo wallu ɗum (Opération Manta). Ko maa 1987 nde konu Caad waawi riiwde konu Libi e leydi hee, haa heddii « bande d’Aouzou » tottitaaɗo Caad e hitaande 1994. E hitaande 1990, Idris Debi, riiwi Husen Habree e laamu. Gila ndeen ko kanko jooɗii e jappeere hee e ballal Farayse e Libi. Gila ndeen murtooji ɗiɗi ko famɗi fof, etiima heɓtude Njamenaa, ummoraade Sudaan (2008 e 2009), kono njuumtaani. Konu Caad ina jeyaa e konuuji ɓurɗi saasde e hoosde e hare. Ngu wallitii no feewi leydi Mali haɓtaade ownooɓe. Ngu jeyaa hannde kadi ko e konuuji ɓurɗi dartaade Boko Haram.
Yimɓe Husen Habree nii mbiyi ko sabu ɗuum addani “emperiyaalisma Farayse e Amerik ñaawde mo, ngam welnaade Idiris Deby, kuutorgal maɓɓe nder hare ownooɓe”. Ɓayri ko Husen Habree e yahdiiɓe mum kaali ɗuum, ko kamɓe ɓuri laaɓeede; sibu ko Farayse e Amerik njagannoo mo koyngal nde o laamii Caad ndee. Ndeke, kala ɗo bone mbaɗaa, Farayse e Amerik ina keewi taweede.
Bookara Aamadu Bah


text:
Ñalnde 28 noowammbar 2013 Muritani ina mawnina hitaande 53ɓiire jeytaare mum. Ngoo feeto jeytaare ko sunu wonande ɓesnguuji Muritani keewɗi.
Ko ñalnde 28 noowammbar 1990, 28 kooninke ɓaleejo mbaɗanoo yargo to Inaal ngam mawninde feeto jeytaare leydi ndii, mawningol kaawningol. Ngoo feeto moddii ƴiiƴam koreeji amen ɗi mbiyaani mbaɗaani.
Ñalnde 28 noowammbar 2013 Muritani ina mawnina hitaande 53ɓiire jeytaare mum. Ngoo feeto jeytaare ko sunu wonande ɓesnguuji Muritani keewɗi.
Ko ñalnde 28 noowammbar 1990, 28 kooninke ɓaleejo mbaɗanoo yargo to Inaal ngam mawninde feeto jeytaare leydi ndii, mawningol kaawningol. Ngoo feeto moddii ƴiiƴam koreeji amen ɗi mbiyaani mbaɗaani.
Duuɓi 23 hikka ko e sunu ɓesnguuji amen ngoni, ko e bojji e caɗeele ɗi ngoni, sabu ngoo warngo bonngo ngo laamu añamngureewu Maawiya wari ɓe.
Ko ɗum tagi, so tawii won ɓe ñalngu nguu wonani ñalngu mbelemma, wonande heewɓe ko ngu ñalngu sunu. Ko ɗum tagi min siftinde salaare etagol yejjitinde min oo warhoore bonɗo.
Haa hannde min ɗaɓɓi ko yo goonga feeñ, ko yo sariya laato, yo denndaangal loranooɓe e ndee bonannde keɓtu hakkeeji mum en haa timma.
Ko ɗum tagi, Fedde hesniiɓe kewkewe 1989-1990 kam e Dental Pelle Ngenndiije daraniiɗe jojjanɗe aadee (FONADH), werlaade eeraango feewde e pelle jojjanɗe aadee, feewde e pelle renndo siwil, kam e partiiji politik Muritani, feewde e depiteeji e senaateeruuji, feewde e denndaangal ngenndiyankooɓe e yimɓe demokaraasi kam e denndaangal yimɓe muuyaaɓe jam e nuunɗal, mbele kañum en fof ina ndenndina doole mum en, kaɓoo fenaande e goppugol waɗboniiɓe e sago mum en, ngam laatagol Nuunɗal e Ɓinngu yummaagu e nder ɓesngu men.
Ko ngoon eeraango teeŋtungo kadi eeroto-ɗen Juɓɓule hakkunde leyɗeele e Pelle aadeeje daraniiɗe hakkeeji Aadee mbele hankadi hujjaaji amen ina njooltoo.
Huley Sall, hooreejo(Fedde hesniiɓe) e Mammadu Muttaar Saar, Kuuɓal Ciynowal (FONADH)
Nuwaasoot, ñalnde 28 noowammbar 2013


text:
Coñce e ñeeñal leñol ngoni denndaangal gannditirɗe leñol, ko ɗe maande e maantorɗe, paarnorɗe , e beltorɗe leñol maa renndo jiidungo aadaaji e goowaaɗi e tawaaɗi. Conce e ñeeñal leñol coomi ko denndaangal kebtinirɗe keeriiɗi kala dental maa renndo jiidungo ɗemngal, dimɗanngal hoore mum, guurdungal e nokku gooto maa falnde wootere..
Kala mo haali coñce e ñeenal leñol, ma ciforo heen leñol ngol, etee kala mo haali leñol toɗɗii ko demngal. Ndeke dottude keerol hakkunde conce,
ɗemngal e ñeenal leñol wonaa huunde newiinde sabu ɗee geɗe:
– Ɗemngal jeyaa ko e geɗe renndoyankooje baɗeteeɗe, jiyateeɗe, maantinɗe e nder daawal nguurndam kala renndo ɗo ngal huutortee ;
– Ɗemngal ko kuutorgal, ko ngal gollorgal maa njogitaari kala aadee ngam waawde wostondirde miijooji mum e woɗɓe hoɗdaaɓe ;
– Ɗemngal jeyaa ko e geɗe tagooje kaaldigal, kuutondiral, jotondiral, e nanondiral ngam jaajgol nguurndam e jeeñtingol dañal kala renndo yiɗngo ñiɓaade e ñiiɓde ko duumii ;
– So en njaɓii demngal ko kuutorgal, gollal maggal noddi ko ñeeñal gila e tafngo haala, e sawtowol e gowlaali (haala ina hitta, ina wela, ina metta, ina yurminoo, ina yooɗtoriɗa…) e fawaade e ngadduka maa kattanɗe kaaloowo o.
E yeru, mbiyen :
– wonaa jimɗo jime Ceerno Aamadu Boynaaji fof nandina e Ñokkaan Jibi Selli ;
– wonaa daarɗo Yero Maama fof nandina e Kamarel ;
– wonaa jeewtuɗo njalniika fof woni Aamadu Saar…
Ndee anndinoore ma wallit en faamde darnde ɗemngal e nder coñce e ñeeñal Fulbe. Coñce e ñeeñal leñol ngol keewi feeñde ko e sahaa ɓoornungal, e yannge, e wolde, e raddo, e jolal waalo, e coñal, e polindaaji, e fiyfiyre, e innde, ekon. Ma wonii ɗe ngadoo gollal ngal, ma ɗe njahdii heen, ma ɗe mbattindiima ngal.
Hol sifaaji coñce ?
Coñce ene cifee e ciiri ɗiɗi ceertuɗi:
Ina woodi coñce binndaaɗe : ɗum ɓuri toɗɗaade ko leyɗeele kuutoriiɗe binndol ɗemngal mum en gila ko ɓooyi e nder nguurndam mum en ; Ina woodi coñce ɗe mbinndaaka :ɗum ko haala kaalaaka tan. Hol sifaaji coñce ɗe mbinndaaka ? Ene siforee coñce kaalaaɗe : daari, e daarti, e cifti, e gaanti, e pulaareeje. Wittooɓe kollitii ɗe njibinaa ko e nder leyɗeele Afrik guurnoode e daawal caru, e hiiɗeende, e ɓitteende hiisnde, wonande laamuuji tuugiiɗi e kalifaandi. Coñce e ñeeñal leñol noon, mbaawaa ƴellitaade so wonaa e deeƴre, e teeyre hakkille e ngonka. Golle tuubakiri majjinii yoga e ngonka men, e kuutorɗe men, sabu ɗe lollini ko kulol, e caru pinal, e weftilaare hakkillaaji ɓesngu. Ɗum waɗi keddora ɗen tan ko haala kaalaaka.
Ceŋɗe coñce men
En kollitiino wonde coñce men njeyaa ko e mbaadi mbattindiindi e ngonka leñol ngol, sabu ko ɗe joowondiral humpitooji gila e mawɓe adiiɓe. Ɗe kuutortoo ko haala nguurka, haala cañiika, haala mbelka e sahaaji beñiiɗi haala njobotooka mijo e haakkile wonande kaaloowo o e keɗtotooɗo o fof, tawa kadi aka yahdi e nguurndam. Haala kaalaaka e nder renndoFulɓe (Haal Pulaar en) ina heewi manooje, e njettoor, e askooji jaambareeɓe, maa jime golle e baɗle. Ko noon ne kadi coñce men keewiri soowreede jawdi nehaandi, maa mbarakon ladde, ngam siftinde dental ngal ko waɗnoo maa ko jommbaani laatoo. E fawaade e fannuuji garooji les ɗi, haala kaalaaka ina soomi tinndinooje moƴƴere, e ndimaagu, e jokkere enɗam, e kuutondiral, e koddigal, e kaaldigal, e musiɗɗaagal, e jaambaraagal, e cuusal, e muñal, e nuunɗal, e reentaare, e nehdi.
Ñeeñal Fulɓe toɗɗii ko pinal maɓɓe e karallaagal maɓɓe, e nder golle kinɗe ɗe (ŋardugol maa lobbiɗgol…), e naalankaagal, e pijirlooji, e jime, e jimɗi, e saatu kala gollal kiisngal ummanangal : ɗoftal demal, coñal, bilngo, fiyfiyre, ɓoornungal (biiwngal), yannge, wolde, raddo, jolal waalo, polindaaji, innde, waaño, awo …). Naalankaagal e pijirlooji Fulɓe ene noddi jokkondiral hakkunde jibinanɗe e yontaaɓe gure (e nder lammbaaji, e mbabatuuji, e jime, e jimɗi, ekon) e dow ko ina adda paamondiral, e musiɗɗaagal. Ina jeyaa e ko jirwinta naalankaagal e pijirlooji leñol ngol : ñaañooji, e buubaaji, e bawɗi, e kumballi, e kolli, e mooluuji, e kelle, e kuljinaali, e cinnde, e ciŋlooji… Ko ɗum rewi haa eɗen mbiya « kelle, e kuljinali, e bawɗi, e buubaaji ».
Tinndol
Ɓurnoo heeroraade tinndol ko mawdo joom humpito, baawɗo teskaade mo haaldata haa yettina miijo mum ɗo yiɗi ɗo, tawa yuwaani heɗtiiɓe, tawa ko o ceeɓando aduna : oon woni taaniraaɗo. Nafoore tinndol yaltata ko e tonngol mum. E yeru:
– Jaambaraagal : Mo suusaa bone laamotaako;
– Ganndal : Mo naamnotaako maayata ko majjuɗo;
– Teddungal : So koɗo tawii aɗa waali ɗoon, wertan mo leeso, e yeeso;
– Muñal : Mo muñaani cuurki dañataa ƴulɓe;
– Hattan : Neɗɗo yo feƴƴu ko hoore mum waawi roondaade;
– Lesɗinaare : Neɗɗo yo dinko, Alla jiimta e mum;
– Nimsa : Sinno koy haɗii boy laamaade; – Reentaare : Goɓɓe ngonaa asakal, kono ina nduuñta woororde;
– ekon.
Daarol:
Daarol haalata ko golle baɗnooɗe e hol no ɗe laatorinoo. Daarol ko haala, angolnoddi yumteende ɗemngal, e peeje, e ñeeñal. Ngol heewi toɗɗaade ko neɗɗojeyaaɗo e leñol daaroowo o. Daarol ina sifoo gilli, e cuusal, e ndoolndoolaagu, e jaambaraagal, e kaawisaaji. Kala daaroowo ina jogii ciŋkal e fannuuji jangiñankooji haala neɗɗo oo. E yeru, Aamadu Mali ɓurɗo anndireede Kamarel so ina daara daarol Yero Maama, o wiyata ko :
« Yero Maama…kodda Maama, kodda Oolel Busooɓe, Buso e lollaŋeeje junngo e dabbungol, junngo e gaawal, koyɗe e alkabeeje, dufoowo kiraaɗe banndum en, waala ɗaanaade. Mo dogataa, hulataa, yahrataa caggal. Kuɗal daande weendu,hesetaake, duggetaake, duggantaake daabeeje ñaama. Jaalal mawngal, jabbirgal mawngal. Dasee, taƴa codduli. Rondee, feeca hoore. Tammbee, seeka reedu, yaaɓana jaajaali…
Daarol ina heewi abbitneede e jawdi nehaandi, ko wayi no nayi. Ko ɗoon Demmba Kebe wiyatnoo :
« Kine kecce, gallaɗi joorɗi. Ɗi mbela kocce, ɗi metta ngaynaaka. Daaneeji jamma, buunaaji weetndoogo, wonaa gidduɗo fof nannga e laaci. »
Woon e daari ina ciŋka ñaaƴngal Faatimata Baaba Lobbo, maa baɗɗagol puccu:
« … O Weddii ngu koyngal, ngu weddii mo wirngo. O yaɓɓi e baylo, sakke sefi, o jooɗii e maama labbo… » ;
« … ngu noppi juutɗi, hakkillaaji daɓɓi, o fooɗi taltali, ngu darii e ñorgo, koyɗe ndenndi, ngu heddii e ngu rippa e tanka… »
Gaanti
Gaanti ko haala mbeñiika, potka jiiɓtireede hakkille. Gaanti keewi huutoreede ko e sahaa sorbooji e dingire. Yeru: Bisimilla mon e ngoo leeso rimo, ngo furataa, mooƴataa… ; Joom gelooɗi tati : baa ina ñaama yimɓe, baa ina ñaama japeeje, baa ina ñaama gelooɗi, hol heen ba ɗowoowo o ardinta? ; Hol kuutorgal ittangal e maayo, kono nde ngal waɗtaa e maayo fof, ngalmaayat?
Ciftol
Ciftol ko huunde udditoore hakkille cukalel. Ciftol heewi wonde ko huunde nde firo mum nanondiraa e nder falnde wootere, e nder nokku. Hanki ina heewnoo wiyeede ciftanee kam ɗo : Kore kippiti kore ? Mbeɗe yaha, hol ko ƴeewataa mi (ndaarataa mi)? Sira ina yaha, kette ina caama ? Njuppu mi sumalle am, ndonku mi loowtude?
Pulaareeje
Pulaareeje ko haala nguurka, ndaɓɓa, ndottaaka, loowoowa maanaa, e nder yoga e jeewte. Pulaareeje ina ngalɗina yeewtere, etee eɗe kolla pinal e humpito neɗɗo kuutortooɗo ɗe oo ɗo tolnii. E yeru : Haalpulaar en / Fulɓe mbiyi: Mawɗo soodaani ganndal, ɓooy wuurde ;
Ko woni e lahal fof, ma juuɗe njiytu; Ko hooynantenoo, so saamii, hoccete;
Hiraande ko jamma ñaamatee, kono fewjetee ko ñalawma.
Daartol
Daartol haalata ko golle baɗnooɗe, e hol no de njahrunoo haa ɗe laatii. Daartol ina jaara kaalateeɗo oo, tawa ina yahdi e asko makko. Daartol heewi wonde ko huunde winndaande. Nde daartol wayletee ko ma wiɗtooji keewa, wiɗtooɓe nanondira e miijo sellungo, tuugiingo e ngoonga wiɗtooji ɗii. Daartol heewi toɗɗaade ko kewuuji, golle e balle yimɓe, e leƴƴi, e leydi, walla jaambaaro, e galo, e ganndo, maa jarlitaniiɗo leñol mum walla leydi mum, e ko nanndi heen. E yeru : Ceerno Suleymaani Baal mo Boode e jammuule; Abdul Bookara Kan mo Daabiya; Elimaan Buubakar Kan mo Dimat; Baydi Kacce Paam mo Giyaa; Alfa Umaar Ceerno Baylaa mo Mbummba (walla Kanel)… ; Yonta almamaagal e nder Fuuta Tooro; Fuuta saanga Laam Termes, walla e yonta deeniyankooɓe; Dartagol leƴƴi Afrik walla Asii esaanga peeñgol koloñaal en…
III-Ñeenal Fulɓe
So eɗen kaala ñeeñal leñol ngol, alaa e sago nduttano ɗen firo ɗemngal, sabu kala gollal toɗɗii ko ñeeñal, etee kala ñeeñal ko keɓal miijo. Ɗemngalnoon jokkondiri ko e miijo. Ko ɗemngal fiɓata anniya, e paandaale kala neɗɗo, e dow huutoraade kelmeeji e nder konngi mum, e tuugaade e celluka ɗemngal ngal. Konngol (haala) ko keɓal gollal miijo kala adee, ngam waawde yaajnude e wertude gannde mum, e fawaade e soklaaji renndo. Ɗemngal ene jeyaa e ko wallitta jokkondiral e kaaldigal hakkunde hodduɓe, e wonduɓe, e gostondiral miijooji e nder renndo waawngo wonde fo. Ko ɗum huunde fotnde wonde, huunde waɗɗiinde. Sabu so ɗemngal woodaano, njubbudi hakkunde hoɗduɓe, e rennduɓe soklaaji waawataano laataade, alaa ko haali noon ñeenñal ngal. Kadiso tawii ɗemngal woodaano, ngootaagu renndo ngam haɓtaade doole tageefo e musiibaaji beeyooji duumotaako (amooji, heege, conngon, cumuuji….).
Nii woni, e fawaade e darnde, e soklaaji, e yiɗde leñol ngol, kadi e fawaade e ngonka e mbaylaandi leñol ngol, ngol feccitii hoore maggol e kinɗe, tawa wooteere heen fof won ɗo heedtani dental ngal : ɗum woni ko mbiyaten Maabuɓe, e Sakkeeɓe, e Wayluɓe, e Lawɓe, e Subalɓe, e Wammbaaɓe, ekon.
Ñeeñal Haalpulaar en maa Fulɓe toɗɗii ko pinal maɓɓe e karallaagal maɓɓe, e nder golle kinɗe ɗe (ŋardugol maa lobbiɗgol…), e naalaŋkaagal, e pijirlooji, e jime, e jimɗi, e saatu kala gollal kiisngal ummanangal : ɗoftal walla demal, coñal, bilngo, fiyfiyre, ɓoornungal (biiwngal), yannge, wolde, raddo, jolal waalo, polindaaji, innde, waaño, awo …).
Sifaaji naalankaagal
Sifaaji naalankaagal ina keewi. Ina woodi heen :
Naalankaagal kinɗe
Ene teskaa hinnde fof ene jogii fannu mum e karallo mum : – Maabuɓe ko dillere (Umaar Gafoo) – Seɓɓe ko gumbalaa (Sammba Mariyam) – Fulɓe aynaaɓe ko fantaŋ (Soomaa Jah) – Waañooɓe ko kerooɗe (Keekuta joom Baggel) – Subalɓe ko peekaan (Demmda Jeeyel, e Gellay Aali Faal, e Hammadi Ayse Jool).
Ina wadi jimɗi e woon e kinɗe, ko wayi no Lawɓe (Rewɓe) ina mbiya : « Miin, nde ngamatnoo mi nde, mi fijdataa e kon ndeegu sasa. Kon ko cukalon ndeegu sasa. Ko walnde no waare huɗo. So ɓoti ŋabbii e cate, koli ndeen baaɗi koota dow ! So kaatane njarii gosi, ndeenduñtooɓe laaɓata. Mbaɗeekelle ngara… Hannde ndooren e cosaan, kocosaan moƴƴi weli. Yo on nguur dañ-rennda en ! Mbaɗee wela, mbaɗee wela ! Lawɓe ngaree kooten Saalum ngoowaandi, wuro e wuro. Ngaree kooten Saalum, leydi bane e cinngoole. Kooten ngoowaandi nodditii… »
Horɓe ina mbiya : « Sukaaɓe ko biri, ko baaji, ko kolowlowe. Kuɓɓanee kam jayli e docotte haa mi ƴeewa so mi yejjitaani. Kummba Suko rewii ɗo ina wondi e wwrɓe ina tiindii wuddu leydi. Kummba Suko ko korgel awluɓe e wammbaaɓe… » To bannge Subaalɓe, Gellaay Aali Faal wiyi e cinkal ndaneewu : « Weeti, jaaltaaɓe jofii jamma ina ardi e Koli Maaysa Jinne. Cakkudi ko ɓeydaari tuure. Botom binne, annebi sikki sakka, jinne aadama renme… »
Jimɗi leele
Alaa hinnde heerorii leele, ko ɓurɗo waawde ɗum tan, e ɓurɗo welde daande. Ina jeyaa e dowlinɓe leele : Siidi Siriif, e Sammba Joob, e Abdullay Ceenel.
Naalankaagal caringal :
Ngal jeyaa ko e mbaadi mbattindiindi e naalankaagal leñol ngol. Ngal feeñata tan ko e dinngire, e krwuuji : kume, e guppi maa e tugune. Ko sukaaɓe rewɓe, e worɓe yontidaaɓe keerorii ngal, sabu ɓe njimondirtu gilli, e korsa, e teddule, ekon. Aɓe keewi kadi yennude sagataaɓe, maa jiknaaɓe sunnotooɓe, e haaltooɓe golle maɓɓe. Jimɗi maɓɓe ina ceerti mbaadi e ciiri, e fawaade e diiwaanuuji Fuuta. E yeruuji : – « Njaltee cooynee catal kaŋŋe lippolm tamaroowi, dimmbee jooroo, sammee naayoo, keccungel, salii heccude, miñnungel, salii miñnude, darii footti faayiidaa, oon ko joom korle morle, mo ngiton beeli aljannaaji. »
– « En ndañii ko korɗo men mo fenataa, kaalowel kaŋŋe jooroo, kaalisaaji mbaɗa jamman. »
– « Mawɗo mo wonaa neene am,sabu neene am wonaa yumma ɓokki. Yumma ɓokki jibini, weelnii, weelnanii ferotooɓe. Neene am wonaa yumma jaaɓi. Yumma jaaɓi jibini, weelnii, weelnani faggooɓe.
– Neene am wonaa yumma mbeewa. Yumma mbeewa jibina udda. Neene am wonaa yumma lella. Yumma lella finat jaawa. Neene am kay, ko yumma tiiɗa mbootu, mo wambaani janɗo. Neene am ko yumma kecco ɓernde, mo woynaani boobo. »
– So mi doorii e « Munnu Manna », Munnu mo hakkile mbaalu. So a nanii, so a nananii, jaabo, ko aan tan mbiyat mi. Woy heege e « Munnu Manna », dampee, dawa, yeeƴotaako.
– Cagataagal jaay ndoƴ, jaay ndoƴ kay boni e surga, moƴƴaani e ñaaɗa waare. Cagatal ɗooɗe, e karille harminii eeraade jamma. Cagatal leydi e dubuuje. Woy dimo, ngooƴam dawaaɗi.
Naalankaagal diine
Naalankaagal diine mawninta ko ɓure Nulaaɗo, Muhammadu (S.A.S) kaam e jamirooje Alla, joom men. Heerorii ngal ko almuuɓe ngay, e almaddaaji. Buri lollinde ngal ko Ceerno Alasan (Ceerno Boy), e Ñokkaan Jibi Selli. Yeru :
– » Mi woyii hoore am e ndee sahre ; ndee sahre ko halkaare mo anndaa kala ɗo fayi faade… »
« Ƴettee mo, paanee mo to paaɗka, paliika naangeeji, e nduu niɓɓuru, heewndu jarabuuji…
Naalankaagal joljole
Ko naalankaagal diɗɗe naalankooɓe. Ko Baaba Maal ɓuri dowlinde ngal hannde to bannge Fuuta Tooro. Alaa fof majjuɗo darnde e nafoore golle maɓɓe, kanko e naalankooɓe woɗɓe : ɓe njettinii pinal fulɓe ɗo henndu poofaali mum en waawaa heɓde.
Tonngol
E tonngol, eɗen mbaawi wiyde wonde ko coñce e ñeeñal ngoni peeñirɗe leñol. Ɗum wayi e leñol fof ko no jelde wayi e jawdi nii. So tawii leñol Fulɓe ina yiɗi heƴde e aduna, e wiɗtooji ngonka leƴƴi e adaaji mum en, alaa e sago ndarano ɗum wiɗtude e winndude, e reftaade mbaydiiji pinal men kala. Ɗee golle noon naamnii ko jaŋde e binndol ɗemngal ngal e kala fannu ganndal newaniiɗo en. Karallaagal e kuutorɗe e gannde kinɗe ɗe, ina poti reeneede, mbele yontaaji garooji ɗi ina ndaña ko paarnorii e pinal ngal, e jikkuuji ɗi, tawa wonaa fooɗtude faayiida meho tan e wiyde « Miin…miin… ko mi kajaa… ».
Ñamri jimɗi e jime men yo yahdu e sahaa gonaaɗo o : ɗum woni haɓde e majjere e wallitde hiiɗaaɓe waasamndoolɓe en hono remooɓe e aynaaɓe e fitiram golleeɓe tammbiiɓe njeñu men ; e salaade kiiɗal leƴƴi e ɗemɗe.
Ñamri jime men ina foti noddude potal leƴƴi leydi ndi e ngootaagu majji. Ngamri e jimɗi e jeysi e kettuki e kadduki e cacci e ñaantule men ina poti hollitde mbaydi pinal men ngaadanteeri, e ɓure leñol ngol, e oon fannu, etee eɗum foti holliteede e nder kewuuji men, hono inɗeeli e diftule e jaɓɓule e pottitte goɗɗe, nder e caggal leñol ngol.
Naalankaagal joljole hannde noon, hono jabbaaji ɗi (« Rappeurs ») ina faayni renndo ngo. So Alla, loowdi ndi ina heewi maanaa, kono liiƴaali ɗi, e kettuki ki, e mbaydi kam e kelol ɓalli sukaaɓe ɓe, ina faayni mawɓe ɓe. Mo ina « rappa », yo o naatnu gaaci e hiitooji men e golle mum, o huutoroo yoga e ñaantule men asliyankooje, o ñemmba cummbaali e duƴƴe men, hay so tawii omo abbitoo e ngadduki aduna hannde o, e yiɗde yonta makko.
Coñce men e kuuɓal potaani woorde podooje e paandaaje leñol ngol, eɗe poti jaɓde yiɗde ɓesngu men, ɗe njahda e miijooji men e kala sahaa, ɗe tuugnoo e diine Lislaam.
Banndiraaɓe, sehilaaɓe, mussiɓɓe tedduɓe, so leñol yiɗii heƴde e heƴnude pinal mum, so leñol yiɗii heɓtineede e nder leydi, e hakkunde leƴƴi guurdaaɗi, ene foti daraade, dadoo, mbele hakke mum, maa hujjaaji mum walla geɗal mum ene yooltoo.
So tawii ngonka hanki haɗtiino en ko heewi, kuccanɗe hannde ɗe ne ina kolli yeeso hoolaare, e moƴƴere nde en potaani welsindaade walla faalkisaade walla neemnaade to fannuuji kala : faggudu, e dawrugol, e jaŋde, e pinal, e juɓɓule haɓtaare baasal e ñabbuuli, toɗɗiiɗe rewɓe e sukaaɓe.
Banndiraaɓe, hol to njejjiten hay sahaa gooto wonde e nder oo aduna kesamhesaagu, oo aduna jiirooji, kala leelɗo jolnude junngo mum, famɗat ko tawi e lahal.
On njaaraama.
Umar Hammaat Daat


text:
Sukaaɓe Wurosoogi janngooɓe Dakaar telliima e mbeddaaji ngam wullitaade caɗeele ngonkaaji mumen ɗuum waɗi ko hannde 1 10 2018 .
Ɓe ngarii haa ɗo Meeri , ɓe kaɓɓii tekke boɗeeje kame nate binndaaɗe ngoƳaaji maɓɓe . Ɓe kollitii meer o ina fotnoo tottude ɓe 3.000.000 e ngalu leydi ngam yoɓde koɗorle maɓɓe Dakaar kono meer tottiri tan ko 900.000 heddii 2.100.000 ngam hollitde oo sahaa ko e caɗeele mawɗe ɓe ngoni so tawii ɓe keɓaani caɗeele ina mbaawi ɓeydaade . Kaŋko Sileymaani Caam direktoor kabinee meer o o hollitii maa ndeen saɗeende iw haa laaɓa , kono yo ɓe paam ko ɗuum huunde nde doolnaaka to bannge meeri ko miijo ngo ɓe etinoo waɗande sukaaɓe janngooɓe gila 2014 haa ooɗoo sahaa ,kono won mogginiiɓe caggal sukaaɓe ɓe ina mbuta meer o kono ɗuum haɗataa maa ɓe njooltu hujjaaji maɓɓe so Allah jaɓii.
Bookar Sek Lewlewal Maatam


text:
Mi wi’i baaba en an-tawi saa’i yewtere nden hewtii-on yewtiino lan hanki fii (jabiira) wattu ɗon yewtere fii mu’un nden hannde.
- Ko goonga, si tawii a waɗii lincun maa ko nanndi e mu’un e hoore barme maa ɓuɓɓuuru maa helu haray a moƴƴinii ko wi’etee (jabiira) kon.
• Mi anndii ko woni barme e helu kono ko hon ɗun woni ɓuɓɓuuru?
- Ko wonii ɓuɓɓuuru ko uwwe wonayɗe ka nder barme ɗen.
• Ko honno mi lootorta maa mi salligorta maa mi taamorta wonndude e jabiira on?
- Si tawii a waawii ittude jabiira on ko aldaa e lorra maa barme ittumo, lootu maa maskaa e ley makko ko waɗɗimaa lootude maa maskude kon kala e embere mu’un.
• Si tawii non ittugol jabiira on newaaki sabu lorra e ɓitteende.
- Lootu ko woni sera jabiira on kon ko gasata lootaade e guril ngil kon, maskaa e hoore jabiira on lonto feccere suumaande nden foti ko ko haanaa maskeede ko adii jabiira on, wano wasi tawii jabiira on ko’e sogonal junngo ngon maa ko ko masketee wano wa si tawii ko ka hoore koyngal woni, waɗan yila e ko woni arude ɗo’o kon:
1-Yo taw ko woni e hoore jabiira on kon-Ka maskirtaa junngo ma’a ɓuuɓungo ngon-ko laaɓu ɗun, wata soɓugol lincun takkondir kun e barme on maapine.
2-Wata taw kun luncun maa ko nanndi e makkun ko jattaa ɗun.
3-nde yannji jabiira on wonata embere wowtaande e barme maa helu (ko woni ɗun hara barme on wonaa yawtuɗo keerol).
• Si tawii non ko haɓɓiraa kon hino yaaji ɓuri barme on?
- Ittu feccere ɓurunde nden, lootu ko woni ley mayre kon maa maskaa kala e nokku mu’n.
• Si tawii non mi waawaali ittude mo maa hara ɗun adday tampere ka barme ?
- Wata ittunde, salligo maskaa e hoore jabiira on.
• Si tawii non ittugol embere ɓurtunde nden hino wonndi e tampere, nokkuure sellunde nden hara wonaa ka barme on woni ɗon.
- Taamo lonto salligii on, si tawii jabiira on wonaa e nokkeeli taamaamuyee ɗin woni [si wonaa ɗun hawtindir hakkunde majji].
• Si tawii jabiira on hewtii yeeso an ngon fow, maa junngo an go’o fow maa koyngal an ngal.Ko honno mi gerdata ka salligii?
-A salligoto maskaa e hoore jabiira on.
• Si tawii non o hewtii tere ɗen fow maa ko ɓuri heewude e majje?
- [ko hawtindirgol hakkunde maskugol jabiira on, e taamagol ngol].
• Si tawii hino ka yeeso an maa ka junngo an barme maa ɓuɓɓuuru udditiindu ndu haɓɓaaki, kono ñawndoo-wo on haɗii lan hewtingol ndiyan ɗan ton ko honno mi salligorta?
- Lootu ko woni sera makko kon accaa ɗon lootugol jonnde nden.
• Si tawii hino ka junngo an helu mo haɓɓaaka ndiyan ɗan lorray, mo barme alaa e mu’un ko honno mi salligorta?
- A taamoto hara a salligaaki.
• Si tawii barme udditiiɗo on ndiyan ɗan hino lorramo e gooto e nokkeeli masketeeɗi ɗin, wano woniri si tawii ko ka koyngal woni maa ka hoore, ko honno mi maskirta ka salligii?
- Taamo wata a salligo.
• Si tawii mi faalaama lootaade lonngal hara barme maa uure udditiinde hino ka ɓanndu an?
- Terto lootugol barme on maa uure nden lootu ko woni sera mayre kon, maa taamoɗaa, ko an anndi ko honɗun e mu’un ɓurammaa.
• Si tawii helu mo haɓɓaaka hino ka ɓanndu an ko honno mi lootorta lonngal?
- A taamoto lonto lonngal ngal.
* * * * *